title: Barbara Ann Scott

text: Scott nimitettiin vuonna 1991 Order of Canada upseeriksi ja vuonna 1998 Canada's Walk of Fameen.


title: Roni Leimu

text: Roni Leimu (s. 23. elokuuta 1982) on suomalainen kilpauransa lopettanut koripalloilija, pelipaikaltaan heittävä takamies.


title: Roni Leimu

text: Vuonna 2003 pääsarjauransa Porvoon Tarmossa aloittanut Leimu edusti Korisliigassa Tarmon lisäksi myös Kauhajoen Karhua sekä Lappeenrannan NMKY:tä. Lisäksi hän pelasi ammattilaiskoripalloilijana kaksi pelikautta Islannin pääsarjassa, missä hän oli ensimmäinen suomalainen pelaaja.


title: Roni Leimu

text: Leimu valittiin koripallon SM-sarjan vuoden tulokkaaksi tulokaskaudellaan 2003–2004. Vuoden I-divisioonapelaajaksi hänet valittiin kaudella 2008–2009.


title: Roni Leimu

text: Leimun ura kansallisissa sarjoissa alkoi kaudella 2000–2001, kun hän pelasi I-divisioonaa Torpan Poikien joukkueessa 12 ottelua 3,2 pisteen keskiarvolla. Seuraavan kauden hän pelasi I-divisioonaa Playboysien joukkueessa, jossa hän teki 24 ottelussa pistekeskiarvokseen 21,5 ja oli joukkueen toiseksi paras pistemies vain yhden ottelun pelanneen Heikki Zittingin jälkeen. Kaudeksi 2002–2003 Leimu siirtyi I-divisioonaan nousseen kasvattajaseuransa Helsingin NMKY:n riveihin. Leimu oli tuolloin sarjan kolmanneksi paras pistemies ja samalla sarjan paras suomalainen pistetilastossa 22,8 pisteen keskiarvollaan.


title: Roni Leimu

text: Hyvin sujuneen divisioonakauden jälkeen Leimu teki sopimuksen kaudeksi 2003–2004 SM-Koriksessa pelaavan Porvoon Tarmon kanssa. Hän pelasi tulokaskaudellaan 28 runkosarjan ottelua, joista aloituskokoonpanossa hän oli 18 kertaa. Pistekeskiarvokseen Leimu merkkautti tulokaskaudellaan 8,6 pistettä. Kauden aikana yksittäisen pelin paras pistemäärä oli 21, joka syntyi helmikuussa Pyrbasketia vastaan. Leimu palkittiin ensimmäisen pääsarjakautensa päätteeksi SM-Koriksen vuoden tulokkaana.


title: Roni Leimu

text: Kaudella 2004–2005 Leimun vastuu Tarmossa hieman pieneni, sillä joukkueeseen uutena pelaajana saapui maajoukkuetakamies Petri Virtanen. Leimu viimeisteli runkosarjassa keskimäärin 6,5 pistettä pelaamissaan 30 runkosarjaottelussa. Aloituskokoonpanossa hän pelasi kauden aikana yhdeksässä runkosarjan ottelussa. Tarmo sijoittui runkosarjassa kuudenneksi ja pääsi siten mukaan pudotuspeleihin. Pudotuspeleissä Leimu teki keskimäärin 5,8 pistettä pelaamassaan kymmenessä ottelussa. Tarmo eteni pudotuspeleissä välieriin asti, mutta pronssiottelusarjassa Joensuun Katajaa vastaan edes Leimun pussittamat 15 pistettä ratkaisevassa ottelussa eivät riittäneet nostamaan seuraa SM-mitaleille.


title: Roni Leimu

text: Kauden 2005–2006 Leimu pelasi Tarmossa aloittavana takamiehenä ja paransi tilastojaan edellisiin kausiin verrattuna lähes jokaisessa kategoriassa. Hän oli joukkueensa paras kotimainen pistemies runkosarjassa 13,1 pisteen ottelukohtaisella keskiarvollaan. Kauden muiksi keskiarvoiksi Leimu kirjautti 2,4 levypalloa, 1,4 koriin johtanutta syöttöä ja 1,1 pallonriistoa ottelua kohti. Ottelukohtaisen piste-ennätyksensä hän kasvatti tammikuussa UU-Korihaita vastaan 22 pisteeseen.


title: Roni Leimu

text: Tarmo sijoittui kaudella 2005–2006 runkosarjassa viimeistä edelliseksi ja joutui siten SM-karsintasarjaan I-divisioonassa toiseksi ja kolmanneksi sijoittuneiden joukkueiden kanssa. Karsintasarjassa Leimu oli lähes pitelemätön. Hän oli pistekeskiarvoltaan karsintasarjan paras suomalainen 17,0 pisteellä. Leimun tarkkuudet vapaaheitoissa ja kahden pisteen heitoissa olivat karsintasarjan parhaat. Lisäksi kolmen pisteen heittoprosentti oli sarjan kolmanneksi paras. Hän voitti lisäksi karsintasarjan riistotilaston 2,75 riiston keskiarvolla. Porvoon Tarmo säilytti niukasti paikkansa Korisliigassa.


title: Roni Leimu

text: Kaudeksi 2006–2007 Leimu siirtyi Islannin pääsarjassa pelaavaan Haukariin. Samalla hänestä tuli historian ensimmäinen suomalainen Islannin pääsarjassa. Leimu teki koreja runkosarjassa 19,6 pisteen keskiarvolla. Tällä lukemalla hän oli sarjan seitsemänneksi tehokkain korintekijä pelaajista, jotka pelasivat vähintään puolet otteluista. Leimu valittiin Islannissa EU-pelaajien tähtiviisikkoon.


title: Roni Leimu

text: Kaudeksi 2007–2008 Leimu teki sopimuksen Korisliigassa pelaavan ja Eurocupiin osallistuvan Lappeenrannan NMKY:n kanssa. Pelit seurassa loppuivat kuitenkin lyhyeen, sillä seura irtisanoi Leimun sopimuksen kahden Korisliiga-ottelun jälkeen. Leimu irtisanottiin, koska hän oli käyttänyt joukkueen harjoituksissa väärän valmistajan asusteita. Leimu haastoi joulukuussa 2007 Lappeenrannan NMKY:n käräjille työsuhteen perusteettomasta päättämisestä. Osapuolet saivat kuitenkin sovittua kiistansa ennen käräjille menoa heinäkuussa 2008.


title: Roni Leimu

text: Lyhyen Lappeenrannan visiitin jälkeen Leimu siirtyi loppukaudeksi takaisin Islannin pääsarjaan, tällä kertaa Hamarin joukkueeseen. Hamarille kausi 2007–2008 oli pettymys, sillä se voitti runkosarjan 21:stä ottelusta vain neljä ja putosi siten yhden sarjaportaan alaspäin Islannin I-divisioonaan. Leimu pussitti joukkueelleen keskimäärin 15,9 pistettä pelaamissaan 11 ottelussa.


title: Roni Leimu

text: Heinäkuussa 2008 julkistettiin Leimun sopimus edelliskaudella Korisliigasta I-divisioonaan pudonneen Kauhajoen Karhun kanssa. Hänelle tarjottiin edelliskauden irtisanomiskiistan sovittelun yhteydessä sopimusta myös Lappeenrannan NMKY:n liigajoukkueeseen. Leimu kuitenkin päätti ottaa opiskelupaikan vastaan Vaasasta ja pelata siten koripalloa lähiseudun I-divisioonajoukkueessa, Kauhajoella.


title: Roni Leimu

text: Karhun voittaessa kauden 2008–2009 runkosarjan Leimu oli Eric Washingtonin jälkeen joukkueensa toiseksi paras korintekijä 18,3 pisteen keskiarvolla. Pistekeskiarvo oli sarjan kotimaisista pelaajista runkosarjan kolmanneksi paras. Hänen kolmen pisteen heittoprosenttinsa 44,3 % oli runkosarjan neljänneksi paras. Lisäksi hänelle merkittiin runkosarjan keskiarvoiksi 3,3 levypalloa, 1,4 koriinjohtanutta syöttöä sekä 1,1 pallonriistoa. I-divisioonan pudotuspelit päättyivät Karhun voittoon ja joukkueen suoraan nousuun Korisliigaan. Leimu teki pudotuspeleissä koreja 16,1 pisteen keskiarvolla, otti 4,3 levypalloa ja jakoi koriinjohtaneita syöttöjä 2,3 ottelua kohti. Leimu valittiin I-divisioonan joukkueiden päävalmentajien ja kapteenien äänestyksessä I-divisioonan vuoden pelaajaksi.


title: Roni Leimu

text: Leimu teki toukokuussa 2009 kausille 2009–2010 ja 2010–2011 ulottuvan sopimuksen Korisliigaan nousseen Karhun kanssa.


title: Roni Leimu

text: Heinäkuussa 2010 Leimu purki Karhun kanssa edellisenä kesänä tehdyn pelaajasopimuksen, jota olisi ollut vielä vuosi jäljellä. Aloite sopimuksen purkamiseen tuli Leimulta itseltään, jonka siviilityökiireet veivät hänet takaisin pääkaupunkiseudulle.


title: Matthew Moore

text: Matthew Moore (8. tammikuuta 1888 – 21. tammikuuta 1960) oli näyttelijä, joka oli syntynyt Fordstown Crossroadsissa, County Meathissa, Irlannissa. Hän ja hänen veljensä Tom ja Owen muuttivat siirtolaisina Yhdysvaltoihin ja siellä Hollywoodiin, Kaliforniaan, missä he loivat menestyksekkään uran elokuvatähtinä.


title: Matthew Moore

text: Hänen veljiensä tehtyä itsestään suuria nimiä elokuvateollisuudessa Matt Moore teki ensimmäisen elokuvansa vuonna 1913 ja jatkoi näyttelemistä säännöllisesti kuolemaansa saakka. Hän oli ideoillaan kehittämässä useita elokuvia niiden luontiprosessin aikana. Elokuva "White Tiger" oli saanut inspiraationlähteensä Afrikkaan suuntautuneelta metsästysmatkalta, jonka aikana Moore paini valkoisen tiikerin kanssa. Mooren onnistui, vaikka saikin tapauksessa lieviä vammoja, tallentaa tapahtuma filmille. Elokuvassa käytetty samanlainen kohtaus oli siis alkuperäinen, vaikka sitä olikin hieman muunneltu tätä tarkoitusta varten.


title: Matthew Moore

text: Moorella on tähti Hollywood Walk of Famessa osoitteessa 6301 Hollywood Blvd. Moore oli myös hyvin kiintynyt kahteen kissaansa, jotka esiintyivät useissa hänen elokuvissaan. Molemmilla on oma tähtensä Hollywood Walk of Famen eläinten osastolla.


title: Hayes Alan Jenkins

text: Hayes Alan Jenkins (s. 23. maaliskuuta 1933) on yhdysvaltalainen taitoluistelija. Hän voitti neljä peräkkäistä maailmanmestaruutta vuosina 1953–1956. Vuoden 1956 talviolympialaisissa Cortina d'Ampezzossa hän voitti kultaa. Samassa kilpailussa pronssia saavutti hänen nuorempi veljensä David Jenkins. Vuoden 1952 talviolympialaisissa Oslossa Hayes Alan Jenkins sijoittui neljänneksi.


title: Veijo Rönkkönen

text: Veijo Rönkkönen (25. helmikuuta 1944 Parikkala – 23. maaliskuuta 2010 Parikkala) oli suomalainen kansantaiteilija, ITE-taiteilija, joka sai Suomi-palkinnon vuonna 2007. Hän perusti veistoksilleen puutarhaansa puiston, josta kehittyi nähtävyys Parikkalan patsaspuisto. Hänen kuolemansa jälkeen puiston on ottanut vastuulleen hoitokunta, ja se on saanut eri tahoilta ulkopuolista rahoitusta.


title: Veijo Rönkkönen

text: Rönkkönen syntyi Parikkalan Koitsanlahdella vajaan kilometrin päässä nykyisestä valtakunnan rajasta, nelilapsisen perheen nuorimpana. Sisarusten muutettua kotoa hän jäi asumaan vanhempiensa luokse. Kuusitoistavuotiaana Veijo Rönkkönen meni töihin Simpeleen paperitehtaan kartonkikoneen prässipojaksi. Ensimmäisestä tilistä hän osti kymmenen omenapuun taimea ja perusti kotipihalleen puutarhan, josta tuli myöhemmin merkittävä osa hänen luomaansa taideympäristöä.


title: Veijo Rönkkönen

text: Rönkkönen kuntoili ahkerasti, pyöräilyn ja lentopalloilun voitti taiteilijan mielilajina viimeisinä vuosina uinti. Rönkkönen menehtyi sairauskohtaukseen 66-vuotiaana kotonaan Parikkalassa.


title: Veijo Rönkkönen

text: Rönkkösen suosima taiteenlaji oli maalatut betoniveistokset ja yleisin aihe voimistelevat ihmishahmot. Betoniin on joissain patsaissa yhdistetty esineitä koristeeksi, esimerkiksi ihmishahmoilla voi olla suussaan tekohampaat ja lasipaloista tai maalatuista kivistä on sommiteltu tukkaa tai koruja. Tietämän mukaan ensimmäiset Rönkkösen käyttämät tekohampaat lahjoitti hänen sisarensa.


title: Veijo Rönkkönen

text: Rönkkönen muotoili myös puistoaan esimerkiksi perustamalla betonilaatoista polkuja ja maalaamalla talonsa seinät eri värein.


title: Veijo Rönkkönen

text: Opetusministeriö myönsi Veijo Rönkköselle Suomi-palkinnon syksyllä 2007. Mietittyään asiaa hetken taiteilija päätti olla menemättä noutamaan palkintoa henkilökohtaisesti. Sen vastaanotti hänen puolestaan valokuvaaja Veli Granö.


title: Armen Tahtadžjan

text: Armen Leonovitš Tahtadžjan (, ; 10. kesäkuuta 1910 Şuşa, Jelizavetpolin kuvernementti (Vuoristo-Karabah), Venäjän keisarikunta – 13. marraskuuta 2009 Pietari) oli neuvosto-armenialainen kasvitieteilijä. Hän tuli kansainvälisesti kuuluisaksi ”Tahtadžjanin järjestelmänä” tunnetulla siemenkasvien luokittelujärjestelmällään. Tahtadžjan myös kehitti laajalti käytössä olevan kasvimaantieteellisten alueiden jaottelun.


title: Armen Tahtadžjan

text: Tahtadžjan valmistui vuonna 1932 Tbilisin Yleisliittolaisesta subtrooppisten viljelykasvien instituutista ja työskenteli sen jälkeen Suhumissa kasvintuotantoinstituutissa. Vuodesta 1938 hän työskenteli Jerevanin valtionyliopistossa, vuodesta 1944 sen professorina ja samalla Armanian tiedeakatemian kasvitieteen instituutin johtajana. Hän ei hyväksynyt lysenkolaisuutta ja menetti siksi tehtävänsä.. Vuosina 1949–1961 hän oli Leningradin yliopiston professori ja vuodesta 1954 myös johti laitosta Neuvostoliiton tiedeakatemian kasvitieteen instituutissa. Vuosina 1976–1987 hän toimi tämän kuuluisan Komarov-instituutin johtajana.


title: Armen Tahtadžjan

text: Tahtadžjan oli NKP:n jäsen vuodesta 1946. Hänet nimitettiin Neuvostoliiton tiedeakatemian kirjeenvaihtajajäseneksi 1966 ja akateemikoksi (varsinaiseksi jäseneksi) 1972. Hän oli Neuvostoliiton kasvitieteen seuran (1973), IUBS:n kasvitieteen osaston (1975) ja Kansainvälisen kasvitieteen yhdistyksen (1975) puheenjohtaja. Kunnianosoituksena hänet kutsuttiin useiden ulkomaisten tiedeakatemioiden jäseneksi, mm. Yhdysvaltain kansallisen tiedeakatemian (1971) ja Suomalaisen tiedeakatemian (1971). Hänelle myönnettiin Leninin kunniamerkki ja sosialistisen työn sankarin arvonimi (1990).


title: Armen Tahtadžjan

text: Tahtadžjanista käytetty auktorilyhenne on Takht.


title: Koge-Donbo

text: Kokoro Koharuno (), taiteilijanimeltään Koge-Donbo (コゲどんぼ; s. 27. helmikuuta 1976), on japanilainen mangaka. Hän on tullut tunnetuksi muun muassa shōnen-sarjallaan "Pita-Ten".


title: Seiji Mizushima

text: Seiji Mizushima (; s. 28. tammikuuta 1966) on japanilainen televisio- ja elokuvaohjaaja. Hän on ohjannut "Fullmetal Alchemistista" tehdyn animen, kuten myös elokuvan "Fullmetal Alchemist the Movie: Conqueror of Shamballa" (2005).


title: Veikko Törmänen

text: Veikko Johannes Törmänen (s. 7. kesäkuuta 1945 Kuusamo) on suomalainen taidemaalari ja taidegraafikko. Hänen teoksiaan oli ensimmäisen kerran esillä yksityisnäyttelyssä Oulussa vuonna 1972.


title: Veikko Törmänen

text: 1980-luvun alussa Törmänen teki tarkkaan esinekuvaukseen perustuvia guassimaalauksia, mutta siirtyi myöhemmin abstrakteihin maalauksiin ja tilataideteoksiin. Hänen 1980-luvun lopun kollaasimaalauksissaan oli laajoja värikenttiä, joiden reunoilla esiintyi pieniä tapahtumia tai niihin oli kiinnitetty esineitä.


title: Veikko Törmänen

text: 1990-luvun alussa Törmäsen maalauksien hallitsevin elementti oli musta piste. Törmänen on kertonut joskus ajatelleensa, että hän tällöin räjäytti kentät mustiksi pisteiksi. Pisteessä häntä on kiehtonut se, että piste on teollisesti tuotetun kuvan peruselementti.


title: Veikko Törmänen

text: 2000-luvun alussa Törmäsen maalauksissa esiintyi ristikkoaiheita, minkä jälkeen töiden keskiöön nousivat väriheijastukset. 2000-luvulla hän on tehnyt maalaustensa ohella myös teräsveistoksia ja mobileita ja teokset ovat muutenkin muuttuneet kolmiulotteisiksi, lähes veistoksellisiksi.


title: Veikko Törmänen

text: Työskennellessään neliö- ja ruudukkoaiheiden parissa Törmänen selitti työskentelytapaansa: "Tavoitteenani on työskennellä aiheettomasti. Ruutu, neliö, on maailman vanhin ja käytetyin muoto. Anonyymina sen sovellusmahdollisuudet ovat loputtomat. Myös sen symboliarvo edestakaisen ja ylösalaisen liikkeen mahdollistajana on merkittävä. Ruudun voi aistia pimeässäkin ja sen rakenne rajaa myös valon." Neliön muodon Törmänen on kokenut kiinnostavaksi myös, koska se ei hänen mukaansa anna mitään horisontaalisesti tai pystysuunnassa. Törmänen kokee neliön olevan neutraali ja paikallaan, mutta hänestä on kiehtovaa etsiä tähän staattisuuteen liikettä ja optisia harhoja.


title: Veikko Törmänen

text: Ullamaria Pallasmaan mukaan Törmänen näyttää 2000-luvulla vapautuneen kaikista pidäkkeistään ja teokset säteilevät keksimisen ja kauneuden riemua. Keskeisessä osassa hänen taiteessaan ovat peruselementit: neliö, suorakaide ja ympyrä.


title: Veikko Törmänen

text: Törmästä on pidetty pelkistäjänä, jonka abstrakteissa töissä pääosaa näyttelevät väri, muoto ja niiden suhde toisiinsa. Tormänen onkin todennut, ettei hän ole töillään tarinankertoja. Hänen ilmaisunsa on usein minimalistista ja hän hyödyntää teoksissaan vastavärejä, joiden avulla hän saa värit näyttämään voimakkaammilta. Omien sanojensa mukaan hän on yksiulotteisissa teoksissaan lähes aina halunnut ilmentää liikettä ja vuorovaikutusta, eräänlaista erilaisten elementtien peilausta keskenään. Törmäsen mukaan työhuoneella työt ovat omia yksikköjään, omaa luulottelua ja lopullinen tulos paljastuu vasta näyttelytilassa, konkretiassa. Törmäsen tavassa tehdä taidetta on nähty viittaussuhteita taidehistorian kerrostuneisiin perinteisiin ja muun muassa Piet Mondrianiin, Yves Kleiniin ja Josef Albersiin.


title: Veikko Törmänen

text: Hänen teoksiaan on muun muassa Suomen valtion, Kuusamon kaupungin, Oulun kaupungin, Sanomalehti Kalevan, Oulun taidemuseon, Nykytaiteen museo Ars Novan, Norrbottenin läänin, Kempeleen ja Kiimingin kuntien, Alkon, Nokian, Kansaneläkelaitoksen ja Posti Groupin kokoelmista. Törmänen on tehnyt myös yhteistyötä arkkitehtien kanssa ja saanut tehtäväkseen useita julkisia teoksia vuodesta 1979 alkaen. Esimerkkejä Törmäsen julkisista teoksista ovat Oulun tuomiokirkon vuonna 1997 valmistunut "Elämänkaari"-maalaus ja Oulun lääninhallituksen vierashuoneiston olohuone, joka on Törmäsen kokonaistaideteos "Liikahdus", ja käsittää olohuoneen seinien maalaamisen sekä takan ja siihen liittyvän peilisommitelman suunnittelun sekä pöydän, nojatuolin ja erillisen maalauksen. Hänelle on myönnetty työstään lukuisia palkintoja ja tunnustuksia ja hän sai valtion taiteilijaeläkkeen vuonna 2009.


title: Veikko Törmänen

text: Törmäsen pitkäaikainen harrastus on "close up" -taikatemppujen tekeminen. 1960-luvun lopulla muutettuaan Ouluun hän oli osa oululaista taikurijoukkoa, johon kuuluivat muuan muassa Taikuri Luttinen (oik. Jarmo Luttinen), Markku Karvo, Sampo Karjalainen ja Markku Oivo. Joni Pakasen mukaan Törmänen on yksi maamme taitavimmista korttien käsittelijöistä.


title: Veikko Törmänen

text: Törmänen on naimisissa kirjailija Sinikka Laine-Törmäsen kanssa ja hän työskentelee Oulun Pikisaaressa.__notoc__


title: Kompleksisuusteoria

text: Kompleksisuusteoria on holistinen ja monitieteinen tutkimusote, jota voidaan pitää eräänä systeemiteorian johdannaisena. Kompleksisuusteoriaan kuuluu useita tutkimussuuntauksia ja koulukuntia.


title: Kompleksisuusteoria

text: Kompleksisuusteoriassa korostetaan kokonaisvaltaista ajattelua, jossa erilaisten ilmiöiden väliset riippuvuussuhteet nähdään osana yhteisöllisten ja taloudellisten järjestelmien toimintaa. Kompleksisuusteoriassa painotetaan järjestelmän osien ominaispiirteiden sijaan järjestelmän osien välistä vuorovaikutusta. Osien välisestä vuorovaikutuksesta johtuen järjestelmän lopputulos on enemmän tai vähemmän kuin osiensa summa. Toisin kuin systeemiteoriassa, jossa kompleksisuus nähdään vuorovaikutuksen seurauksena, kompleksisuusteoriassa kompleksisuus nähdään järjestelmän perusominaisuutena ja kehittymisen edellytyksenä.


title: Kompleksisuusteoria

text: Kompleksisuusteorian avulla on pyritty ymmärtämään muun muassa biologiassa luonnon ekosysteemien käyttäytymistä, geenien ja solujen toimintaa, yhteiskunnassa kansantalouksien kehittymistä, uusien teknologioiden leviämistä, verkostoja sekä innovaatioiden syntymistä ja organisaatioiden muutosten toteuttamista.


title: Kompleksisuusteoria

text: Kysymykseen siitä, täyttääkö kompleksisuusteoria varsinaisen teorian kriteerit on otettu kantaa puolesta ja vastaan. Mikäli teorialla tarkoitetaan yhtenäistä tietojen ja käsitteiden järjestelmää, joka sisältää yleisessä ja tiivistetyssä muodossa yleisiä tosiasioita sisältäviä lakeja tai periaatteita, ja jossa teorian kaikki väitteet tiivistetään joukoksi aksioomia, joista puolestaan voidaan johtaa loogisesti kaikki muut ko. teorian väitteet kompleksisuusteoriaa ei voitane pitää puhtaana teoriana. Toisaalta esimerkiksi Mitleton-Kelly on esittänyt, että kompleksisuus ei ole pelkästään joukko työkaluja tai vertauskuva vaan ennemminkin tapa ajatella ja ymmärtää maailman ilmiöitä.


title: Kompleksisuusteoria

text: Murrayn mukaan kompleksisuusteoriaa voidaan pitää yhtenä ""uusien tiedeiden"" edustajana. Muina uusien tieteiden edustajina Murray mainitsee kaaos- ja katastrofiteoriat.


title: Kompleksisuusteoria

text: Joissakin yhteyksissä kaaosteoriaa ja kompleksisuusteoriaa on pidetty toistensa synonyymeinä. Kaaos ja kompleksisuus "eivät kuitenkaan tarkoita samaa asiaa". Esimerkiksi Maula (perustuu Mitleton-Kelly ) havainnollistaa eroja seuraavasti: ”kaoottinen systeemi muodostuu sellaisten sääntöjen ja säännönmukaisuuksien iteroinnista, jotka pysyvät vakioina. Kompleksinen systeemi sen sijaan kehittyy ja muuttaa vuorovaikutuksen sääntöjä. Kaaosteorian soveltaminen sosiaalisiin systeemeihin merkitsisi oletusta, että inhimillinen toiminta on pelkistettävissä pysyviin sääntöihin ja lakeihin, ja että se on näiden sääntöjen hallitsemista.”


title: Petriikka Pohjanheimo

text: Petriikka Pohjanheimo (s. 1971 Helsinki) on suomalainen näyttelijä. Hän valmistui Teatterikorkeakoulun näyttelijälinjalta teatteritaiteen maisteriksi 1998. Ennen Teatterikorkeakoulua hän opiskeli Helsingin Pop & Jazz Konservatorion muusikkolinjalla 1990–1994 pääaineenaan laulu ja Sibelius-Akatemian musiikkikasvatuksen laitoksella 1992–1994 ja 1998–2002 pääaineena laulu. Pohjanheimo suoritti klassisen laulun C-tutkinnon 2001. Teatterikouluaikanaan Petriikka Pohjanheimo kuului myös Ultra Bra -yhtyeen ensimmäiseen kokoonpanoon, joka julkaisi 1995 levyn "Houkutusten kiihottava maku".


title: Petriikka Pohjanheimo

text: Teatterikorkeakoulun jälkeen Petriikka Pohjanheimo kiinnitettiin Helsingin Kaupunginteatteriin. Siellä hän näytteli muun muassa Molièren "Don Juanissa", Margaret Edsonin näytelmässä "Henki" ("Wit"), Astrid Lindgrenin "Vaahteramäen Eemelissä", Tove Janssonin näytelmässä "Muumit kulisseissa", Michael Fraynin farssissa "Saranat ja sardiinit" sekä musikaaleissa "The Black Raider", "Miss Saigon", "Les Misérables" ja "Tuhkimo". Pohjanheimo jäi freelanceriksi 2004.


title: Petriikka Pohjanheimo

text: Syksyllä 2004 Pohjanheimo oli mukana Marco Bjurströmin ohjaamassa "Saturday Night Feverissä". Komediateatteri Arena kiinnitti hänet 2005 revyyhyn "Haluatko presidentiksi?". Näytäntökaudella 2007–2008 Pohjanheimo esiintyi Tampereen Teatterissa Agatha Christien näytelmässä "Hiirenloukku". Petriikka Pohjanheimo esiintyi Viivinä Kapsäkkiteatterin musikaalissa "Kärsämysoperetti Viivi ja Wagner", jota näyteltiin Aleksanterin teatterissa 2007. Sävellykset olivat Jarmo Julkusen ja tekstit Juba Tuomolan. Musikaalin lauluja on Otavan julkaiseman sarjakuvakirjan "Viivi ja Wagner – Tiskiallasblues" CD-liitteellä. Viivinä on Petriikka Pohjanheimo ja Wagnerina Sam Huber.


title: Petriikka Pohjanheimo

text: Kesällä 2008 Petriikka Pohjanheimo näytteli "Nummisuutarien" Eskoa Uudessa Aulangon kesäteatterissa. Esityksen ohjasi ja sovitti Elina Snicker, ja dramaturgina toimi Heini Junkkaala.


title: Petriikka Pohjanheimo

text: Näytäntökaudella 2008–2009 Petriikka Pohjanheimo esiintyi kuopiolaisen Tanssiteatteri Minimin "Sulaketta lainaamassa" -tanssiteoksessa. Se pohjautuu Maiju Lassilan romaaniin "Tulitikkuja lainaamassa". Tanssillisen näytelmän on käsikirjoittanut ja ohjannut Mikko Roiha.


title: Petriikka Pohjanheimo

text: Keväällä 2009 Petriikka Pohjanheimo suoritti Teatterikorkeakoulun pedagogiikan laitoksella teatteri-ilmaisun ohjaajan tutkinnon.


title: Petriikka Pohjanheimo

text: Syksyllä 2009 Teatteri Avoimet Ovet otti ohjelmistoonsa Anna Krogeruksen näytelmän "Kuin ensimmäistä päivää", joka käsittelee hoitokodin elämää. Petriikka Pohjanheimolla on siinä Taimin rooli. Syksyllä 2010 Pohjanheimo näytteli myös Avoimien ovien "Canthia"-näytelmässä, joka oli dramatisoitu Minna Canthin novelleista.


title: Petriikka Pohjanheimo

text: Keväällä 2012 Pohjanheimo oli mukana Heini Tolan dramatisoimassa ja ohjaamassa Avoimien Ovien näytelmässä "Salomo ja Ursula", joka perustui Juhani Peltosen samannimiseen romaaniin.


title: Petriikka Pohjanheimo

text: Maria Jotunin "Huojuva talo" sai ensi-iltansa Teatteri Avoimissa ovissa 12. helmikuuta 2013. Petriikka Pohjanheimo näytteli siinä Markun perheen kolmea palvelijaa, Esteriä, Hiljaa ja Siiriä. Dramatisiointi ja ohjaus oli Heini Tolan, musiikki Suvi Isotalon ja koreografia Marjo Kuuselan.


title: Petriikka Pohjanheimo

text: Kaudella 2014-2015 Petriikka Pohjanheimo on näytellyt Maire Ojosen roolia Riihimäen Teatterin musiikkinäytelmässä "Harmony Sisters – Kolmannen valtakunnan sisaret". Uudelleen kirjoitettu Harmony Sisters -musiikkinäytelmä tuli Lahden kaupunginteatterin ohjelmistoon keväällä 2017. Petriikka Pohjanheimo näytteli edelleen Maire Ojosen roolin.


title: Petriikka Pohjanheimo

text: Syksyllä 2017 Petriikka Pohjanheimo näytteli perheen äitiä Taisto Reimaluodon haastatteluihin perustuvassa, Taija Helmisen kirjoittamassa, draamassa Merkkipäivä. Sen kantaesitys oli 1.11.2017. Näytelmä oli Teatteri 2.0:n tuotantoa ja sitä esitettiin Lahden kaupunginteatterin Eero-näyttämöllä.


title: Petriikka Pohjanheimo

text: Petriikka Pohjanheimo työskentelee myös lauluyhtyeessä Ota Minut. Ota Minut esittää Katja Lampelan sävellyksiä ja sanoituksia. Yhtye julkaisi syyskuussa 2008 CD:n "Vihlovaa iloa".


title: Petriikka Pohjanheimo

text: Pohjanheimon vanhemmat ovat Arja ja Erkki Pohjanheimo. Hänen sisarensa on Alankomaissa työskentelevä laulaja-laulunopettaja Pauliina May.


title: Olarin täyttömäki

text: Olarin täyttömäki eli Ruduksenmäki on mäki Olarinniityllä, Espoon keskuspuiston liepeillä. Täyttömäen pohjoispuolella on Olarin koulu ja lukio, luoteispuolella tennishalli ja länsipuolella Espoon Steinerkoulu. Täyttömäki on suosittu paikka lasten ja nuorten keskuudessa. Talvisin etenkin mäen lounaisrinteellä on paljon mäenlaskijoita ja itäpuolella lumilautailijoita. Täyttömäkeä rakennettiin 1970-luvun aikana, jolloin syntyi paljon ylijäämämaata Olaria rakentaessa.


title: Olarin täyttömäki

text: Täyttömäen itäpuolella on myös hyppyri ja "grindiputki", jotka ovat suosittuja lumilautailijoiden keskuudessa.


title: Masashi Kishimoto

text: Masashi Kishimoto (; s. 8. marraskuuta 1974) on japanilainen mangaka, jonka ensimmäinen manga oli "Karakuri", jolla Kishimoto voitti Shonen Jump -lehden tulokaspalkinnon. Hänet tunnetaan parhaiten sarjasta "Naruto". Kishimoto on saanut voimakkaita vaikutteita Akira Toriyaman tyylistä. Toriyama on puolestaan tehnyt Dragon Ball -sarjan.


title: Masashi Kishimoto

text: Kishimoto on "666 Satan" -sarjasta tunnetuksi tulleen Seishi Kishimoton kaksosveli.


title: Seishi Kishimoto

text: Seishi Kishimoto (; s. 8. marraskuuta 1974) on japanilainen mangaka. Hän on "Naruto"-sarjan luoneen Masashi Kishimoton kaksosveli. Seishi Kishimoto itse tunnetaan parhaiten "666 Satanista".


title: Jukka Kataja

text: Jukka Johannes Kataja (s. 13. huhtikuuta 1982 Forssa) on suomalainen aktiiviuransa lopettanut koripalloilija. Pituudeltaan 197-senttinen Forssan Koripoikien kasvatti Kataja valittiin koripallon SM-sarjan vuoden tulokkaaksi kaudella 2001–2002. Hän saavutti pelaajaurallaan kaksi SM-mitalia ja kahdesti Suomen cupin hopeaa. Suomen maajoukkueessa Kataja pelasi 13 maaottelua. FoKoPon lisäksi Kataja edusti pääsarjassa kolmea muuta joukkuetta, muun muassa Salon Vilpasta.


title: Jukka Kataja

text: Katajan ura kansallisissa sarjoissa alkoi koripallon I-divisioonasta, jossa hän edusti kasvattajaseuraansa Forssan Koripoikia kaudet 1999–2000 ja 2000–2001. Ensimmäisellä I-divisioona-kaudella koreja syntyi 4,1 pisteen keskiarvolla ja toisella kaudella 13,8 pisteen keskiarvolla. FoKoPo nousi jälkimmäisen kauden päätteeksi pääsarjaan SM-karsintasarjan kautta, jossa Kataja oli joukkueensa paras pistemies 17,8 pisteen keskiarvollaan.


title: Jukka Kataja

text: Ensimmäisellä SM-kaudellaan Kataja oli FoKoPon paras pisteentekijä 16,6 pisteen keskiarvolla. Palkintona hyvin menneestä tulokaskaudesta Kataja valittiin SM-sarjan vuoden tulokkaaksi. Katajan SM-sarjauran henkilökohtainen piste-ennätys 34 syntyi 14. marraskuuta 2001 pelatussa ottelussa KTP-Basketia vastaan. Kaudeksi 2002–2003 Kataja siirtyi kasvattajaseurastaan edustamaan pääsarjassa pelannutta Salon Vilpasta. Kataja pelasi Vilppaan edustusjoukkueessa myös kaudet 2003–2004 ja 2004–2005.


title: Jukka Kataja

text: Salon Vilppaan pudottua I-divisioonaan kauden 2004–2005 päätteeksi Kataja teki sopimuksen Torpan Poikien kanssa. Kausi ei sujunut kuitenkaan suunnitelmien mukaan, sillä Kataja kärsi selkävaivoista, ja pelit jäivät kauden aikana kolmeentoista runkosarja- sekä neljään pudotuspeliotteluun. Seuraavaksi kaudeksi 2006–2007 Kataja katsoi selkänsä kannalta parhaaksi vaihtoehdoksi palata kasvattajaseuraansa Forssan Koripoikiin pelaamaan koripallon I-divisioonaa. FoKoPon kauden tavoitteena ollut sarjanousu jäi haaveeksi, ja Kataja siirtyi kaudeksi 2007–2008 Korisliigaan edustamaan Kouvoja.


title: Jukka Kataja

text: Kaudella 2007–2008 Kataja pelasi runkosarjassa 35 ottelua 7,5 pisteen keskiarvolla. Kauden pudotuspelit päättyivät Kouvojen osalta SM-hopeaan. Kataja teki pelaamissaan kymmenessä ottelussa keskimäärin 9,9 pistettä. Hän teki sopimuksen Kouvojen kanssa myös kaudeksi 2009–2010. Tämän jälkeen hän palasi Vilppaaseen.


title: Jukka Kataja

text: Toukokuussa 2014 Kataja teki Vilppaan kanssa jatkosopimuksen. Kauden 2014–2015 jälkeen Kataja ilmoitti lopettavansa 14 vuotta kestäneen ammattilaisuransa Suomen pääsarjassa. Hän jatkoi edelleen Vilppaan koripallon hallituksessa ja aloitti työt Kisakallion Urheiluopiston Susi Training Centerin koripallon avainasiakasvastaavana.


title: Jukka Kataja

text: Kataja edusti Suomea A-poikien maajoukkueessa kahdeksassa ja 20-vuotiaiden maajoukkueessa 12 maaottelussa. Miesten maajoukkueeseen hän nousi ensimmäisen kerran vuonna 2001, jolloin hän kuului Suomen kokoonpanoon kahdessa maaottelussa Ruotsia vastaan. Kataja pelasi maaotteluita myös kahtena seuraavana vuonna. Hänen miesten maajoukkueen piste-ennätyksensä, 10 pistettä, syntyi 6. elokuuta 2004 Latviaa vastaan. Yhteensä Kataja pelasi 13 miesten maaottelua 2,0 pisteen keskiarvolla.


title: Ivars Godmanis

text: Ivars Godmanis [ˈivars ˈguɐdmanis] (s. 27. marraskuuta 1951) on latvialainen poliitikko ja maan pääministeri joulukuusta 2007 helmikuuhun 2009.


title: Ivars Godmanis

text: Godmanis on toiminut pääministerinä myös aiemmin, vuosina 1990–1993. Tuolloin hän edusti Latvian kansanrintama -puoluetta. Vuonna 1998 Godmanis nousi saeimaan Latvian tie -puolueen edustajana ja toimi vuosina 1998–1999 Latvian valtiovarainministerinä. Myöhemmin hänestä tuli puolueen puheenjohtaja. Marraskuussa 2006 Godmanisista tuli Aigars Kalvītisin hallituksen sisäministeri. Kalvītisin siirryttyä syrjään pääministerin virasta joulukuussa 2007 presidentti Valdis Zatlers nimitti Godmanisin 14. joulukuuta 2007 uuden hallituksen muodostajaksi. Latvian parlamentti hyväksyi hänen muodostamansa keskustaoikeistolaisen hallituksen 20. joulukuuta äänin 54–43.


title: Ivars Godmanis

text:
Kansainvälinen talouskriisi iski raskaasti maahan, jonka BKT supistui vuoden 2008 viimeisellä neljänneksellä 10,5 % edellisvuoteen verrattuna. Joulukuussa hallitus joutui pyytämään 7,5 miljardia lainaa IMF:ltä, Maailmanpankilta ja EU:lta. Osana lainaa hallitus joutui sitoutumaan menoleikkauksiin ja verojenkorotuksiin.
13. tammikuuta 2009 pääkaupungissa järjestetyssä mielenosoituksessa pidätettiin yli sata.


title: Ivars Godmanis

text: Godmanis jätti eronpyyntönsä helmikuussa 2009 presidentti Zatlersille, joka hyväksyi sen 20. helmikuuta. Godmanis ilmoitti, ettei pysty jatkamaan enää pääministerinä, kun kaksi suurinta hallituspuoluetta olivat lopettaneet hänen tukemisensa.


title: Ivars Godmanis

text: Queenin ja Paul Rodgersin vieraillessa Riiassa 19.9.2008 Godmanis kävi lavalla soittamassa rumpuja All Right Now’ssa.


title: Göran Wahlenberg

text: Göran Wahlenberg (1. lokakuuta 1780 – 22. maaliskuuta 1851) oli ruotsalainen kasvitieteilijä. Hän opiskeli Uppsalan yliopistolla, sai vuonna 1806 lääketieteen tohtorin arvon ja toimi myöhemmin kasvi- ja lääketieteen professorina.


title: Göran Wahlenberg

text: Wahlenberg oli merkittävä vaikuttaja varsinkin kasvimaantieteen alalla. Hänen julkaisujensa joukkoon lukeutuu "Flora lapponica" (1812) ja muita pohjoisen Ruotsin kasvimaailmaa käsitteleviä teoksia.


title: Göran Wahlenberg

text: Sulokellojen ("Wahlenbergia") suku on nimetty Göran Wahlenbergin mukaan.


title: A1 Grand Prix

text: A1 Grand Prix eli A1GP oli formulasarja, jossa 22 valtiolla oli edustustiimi keräämässä pisteitä maansa autokunnalle. Ajajat kilpailivat tasavahvoilla autoilla ilman rahallista tai teknologista etua toisiinsa nähden. Sarjaa ajettiin vuosina 2005–09. Yksi kausi ajettiin erikoisesti kahtena eri vuotena: kausi alkoi syksyllä ja päättyi seuraavan vuoden keväällä. Suomea haviteltiin mukaan sarjaan vuodeksi 2009 ja samalla Mika Salo aloitti nuorten kuljettajien kehitysohjelman. Kisoja suomessa näytti Eurosport ja Urheilukanava, kisoja selosti Erkki Vanhanen ja Antti Mäkinen.


title: Jeff Dunham

text: Jeffrey "Jeff" Dunham (s. 18. huhtikuuta 1962 Dallas, Texas) on yhdysvaltalainen vatsastapuhuja ja stand up -koomikko, joka on esiintynyt myös lukuisissa tv-ohjelmissa, kuten "Star Search", "Late Show with David Letterman", "Comedy Central Presents", "The Tonight Show" ja "Sonny With a Chance".


title: Jeff Dunham

text: Dunhamia on kutsuttu Yhdysvaltojen suosikkikoomikoksi. Hänen dvd:tään oli myyty yli neljä miljoonaa vuoden 2010 kesäkuuhun mennessä ja hänen videoitaan on katsottu yli 360 000 000 kertaa YouTubessa. Yksi niistä, "Achmed the Dead Terrorist", oli aikanaan, loppuvuodesta 2009 yhdeksänneksi katsotuin video YouTubessa ikinä. "Spark of Insanity" sai kaikista dvd:stä parhaimmat arvostelut Amazon.com-sivustolla vuonna 2008 ja "A Very Special Christmas Special" oli kaikkien aikojen katsotuin tv-lähetys Comedy Centralin historiassa, ja sitä myytiin nelinkertaista platinaa kahdessa viikossa.


title: Jeff Dunham

text: Dunham syntyi vuonna 1962 Dallasissa, Texasissa ja kasvoi varakkaassa naapurustossa. Hän aloitti vatsastapuhumisen kahdeksanvuotiaana saatuaan vanhemmiltaan harjoitusnuken joululahjaksi ja lainattuaan seuraavana päivänä kirjastosta vatsastapuhumisoppaan.


title: Jeff Dunham

text: Walter on eläkkeellä oleva pahantuulinen vanha mies, jonka käsivarret ovat aina ristittyinä tyytymättömyydestä. Hänellä on röyhkeä, negatiivinen ja usein sarkastinen näkökulma nykymaailmaan. Walter on ollut naimisissa muutaman vuosikymmenen ajan, tarkemmin sanoen neljäkymmentäseitsemän vuotta, ja hän kertoo elämänsä onnellisimman hetken olleen neljäkymmentäseitsemän vuotta sitten.


title: Jeff Dunham

text: Achmed on nuori, kuollut itsemurhapommittaja, joka kuoli vastattuaan matkapuhelimeensa autoaan tankatessaan, mutta ei myönnä kuolemaansa. Hän puhuu satiirisesti Lähi-idän murteella englantia. Achmed on hyvin äkkipikainen ja uhkaa katsojia usein kuolemalla, mikäli hänelle nauretaan. Achmedin tunnetuin sanonta lieneekin "Silence! I kill you"


title: Aaron Eckhart

text: Aaron Edward Eckhart (s. 12. maaliskuuta 1968 Kalifornia, Yhdysvallat) on yhdysvaltalainen näyttelijä.


title: Aaron Eckhart

text: Eckhart syntyi Cupertinossa, Kaliforniassa, ja valmistui Brigham Youngin yliopistosta vuonna 1994. Hän kasvoi mormoniperheessä. Eckhart oli ohjaaja Neil LaButen opiskelutoveri ja onkin esiintynyt muun muassa tämän elokuvassa "Miesten kesken" (1997).


title: Aaron Eckhart

text: Eckhart oli vuonna 2007 ehdolla Golden Globen saajaksi roolistaan elokuvassa "Thank You for Smoking". Hän näytteli elokuvassa vuonna 2008 ilmestyneessä elokuvassa "Yön ritari" Harvey Dentiä eli Kaksinaamaa.


title: Neil LaBute

text: Neil LaBute (s. 19. maaliskuuta 1963 Detroit, Michigan, Yhdysvallat) on yhdysvaltalainen elokuvaohjaaja ja -käsikirjoittaja sekä näytelmäkirjailija. Hän syntyi Detroitissa, kasvoi Spokanessa ja opiskeli Brigham Young Universityssa, jossa hän tutustui Aaron Eckhartiin.


title: Neil LaBute

text: LaBute on mormoni. Hänen elokuviensa joukkoon lukeutuvat "Miesten kesken" (1997) ja "The Wicker Man" (2006); lisäksi hänet tunnetaan muun muassa näytelmästä "The Mercy Seat" (2002).


title: Neil LaBute

text: LaBute oli vuonna 2000 ehdolla Kultaisen palmun saajaksi Cannesin elokuvajuhlilla teoksestaan "Nurse Betty" (2000). Hän oli vuonna 2007 ehdolla "huonoimman käsikirjoituksen" Razzie-palkinnon saajaksi elokuvasta "The Wicker Man" (2006).


title: Neil LaBute

text: Tampereen Teatteri teki vuonna 2002 pohjoismaisen kantaesityksen LaButen näytelmästä "The Shape of Things – Häijy love story".


title: Kansanpuolue (Latvia)

text: Kansanpuolue () oli latvialainen keskusta-oikeistolainen puolue, joka kuvasi itseään konservatiiviseksi.


title: Kansanpuolue (Latvia)

text: Puolueen perusti vuonna 1998 liikemies ja entinen pääministeri Andris Šķēle, joka toimi puolueen puheenjohtajana vuoteen 2002 asti. Tällöin Šķēle jätti politiikan, ja puolueen puheenjohtajaksi nousi Atis Slakteris. Lokakuun 2002 parlamenttivaaleissa puolue nousi parlamentin kolmanneksi suurimmaksi puolueeksi 16,7 % äänisaaliilla. Vuonna 2004 puolueen kansanedustaja Aigars Kalvītisista tuli Latvian pääministeri.


title: Kansanpuolue (Latvia)

text: Vaaleissa 7. lokakuuta 2006 puolue keräsi 19,49 % äänistä ja sai 23 saeiman 100 paikasta. Samalla siitä tuli Latvian suurin puolue, ja se säilytti myös asemansa johtavana hallituspuolueena. Kalvītis jatkoi myös vaalien jälkeen pääministerinä. Vuonna 2010 puolue järjesti yhteislistan LPP/LC:n kanssa, joka sai vain 8 paikkaa.


title: Kansanpuolue (Latvia)

text: Euroopan parlamentissa Latvian kansanpuolue edusti Euroopan kansanpuoluetta (EPP).


title: Kansanpuolue (Latvia)

text: 15. Puoluekokous päätti lakkauttaa puolueen 9. heinäkuuta 2011, koska korruption vastainen virasto KNAB oli määrännyt sen maksamaan takaisin 1,03 miljoonaa latia vaalikampanjointiin käyttämiään valtion varoja.


title: Bronwyn Thompson

text: Bronwyn Thompson (s. 29. tammikuuta 1978) on australialainen yleisurheilija, joka kilpaili pääasiassa pituushypyssä.


title: Bronwyn Thompson

text: Thompson voitti vuonna 2006 Kansainyhteisön kisojen kultaa. Saman vuoden ssa hän oli toinen. Thompson on osallistunut maailmanlaajuisiin arvokilpailuihin kuusi kertaa ja selviytynyt kahdesti loppukilpailuun. Hän sijoittui Ateenassa olympialaisissa 2004 neljänneksi ja Pariisin MM-kilpailuissa 2003 seitsemänneksi.


title: Bronwyn Thompson

text: Thompson voitti Australian mestaruuden pituushypyssä vuosina 2002, 2003, 2006, 2007 ja 2008. Hän hyppäsi Oseanian ja Australian ennätyksen 700 cm Melbournessa 7. maaliskuuta 2002. Ennätyksen rikkoi Brooke Stratton maaliskuussa 2016.


title: Chiwetel Ejiofor

text: Chiwetel Ejiofor (s. 10. heinäkuuta 1977 Lontoo, Yhdistynyt kuningaskunta) on brittiläinen elokuva-, televisio- ja teatterinäyttelijä. Hänet tunnetaan muun muassa Solomon Northupin roolistaan elokuvassa "12 Years a Slave", josta hänet palkittiin parhaan miespääosan BAFTAlla. Hän sai roolistaan myös muun muassa Oscar-, Golden Globe- ja SAG-ehdokkuudet. Hän on näytellyt myös muun muassa elokuvissa "Dirty Pretty Things", "Serenity" ja "Ihmisen pojat". Ejiofor on saanut viisi Golden Globe -ehdokkuutta.


title: Heinrich von Kittlitz

text: Vapaaherra Friedrich Heinrich von Kittlitz (16. helmikuuta 1799 Breslau–10. huhtikuuta 1874 Mainz) oli saksalainen taiteilija, meriupseeri, tutkimusmatkailija ja luonnontieteilijä.


title: Heinrich von Kittlitz

text: Kittlitz oli vanhaa preussilaista aatelia, vapaaherra.


title: Heinrich von Kittlitz

text: Kittlitz purjehti maapallon ympäri 1826–1829 venäläisessä "Senjawin" retkikunnassa, jonka johtajana toimi kapteeni Fjodor Petrovitsh Litke. Hän hankki Venäjän tiedeakatemian museolle 754 näytettä 314 lintulajista, mukaan lukien ainutlaatuisia yksilöitä lajeista, jotka myöhemmin kuolivat sukupuuttoon.


title: Heinrich von Kittlitz

text: Kittlitz matkusti Pohjois-Afrikkaan 1831 ystävänsä Eduard Rüppellin kanssa, mutta joutui palaamaan Saksaan heikentyneen terveydentilansa vuoksi. Tällä matkalla, odottaessaan laivaa Egyptissä, hän keräsi linnun, jolle myöhemmin annettiin nimeksi Kittlitz's Plover (afrikantylli, "Charadrius pecuarius"). Kittlitzin nimeämiä lintuja ovat muun muassa chilentinami ("Nothoprocta perdicaria"), kosraenhuitti ("Porzana monasa") ja kosraenkottarainen ("Aplonis corvina").


title: Vihreiden ja maanviljelijöiden liitto

text: Vihreiden ja maanviljelijöiden liitto (, lyhennettynä ZZS) on latvialainen puolueliitto. Sen muodostaa kaksi puoluetta: Latvian maanviljelijöiden liitto (, LZS) ja Latvian vihreä puolue (, LZP).


title: Vihreiden ja maanviljelijöiden liitto

text: Vihreiden ja maanviljelijöiden liitto perustettiin ennen Latvian parlamenttivaaleja 2002, ja se sai vaaleissa saeimaan 12 paikkaa sadasta. Maaliskuussa 2004 Latvian vihreän puolueen edustajasta Indulis Emsisistä tuli Latvian pääministeri. Puolueliitto jatkoi toimintaansa vuoden 2006 vaaleissa, jossa se sai 18 paikkaa saeimaan. Siitä tuli hallituspuolue ja Emsisistä tuli saeiman puhemies.


title: Vihreiden ja maanviljelijöiden liitto

text: Vuoden 2011 vaaleissa puolue sai 13 paikkaa ja nousi siten pienimpänä saeimaan.


title: Peter Morgan

text: Peter Morgan (s. 10. huhtikuuta 1963 Lontoo) on brittiläinen elokuvakäsikirjoittaja. Hänen suurimpia menestyksiään tähän mennessä ovat olleet "The Deal" (2003), "The Queen" (2006) ja "The Last King of Scotland" (2006).


title: Peter Morgan

text: Morgan on voittanut Baftan ja Golden Globen sekä ollut ehdolla Oscarin ja Emmyn saajaksi. Hänet on äänestetty sijalle 28. Telegraph-lehden 100. eniten Britannian kulttuuriin vaikuttaneen ihmisen listalla.


title: Peter Morgan

text: Peter Morgan on puoliksi saksalainen ja puolalainen. Hän on naimisissa itävaltalaissyntyisen Lila Schwartzenbergin kanssa, ja heillä on kuusi lasta. Hänen isänsä Arthur Morgethau on saksanjuutalainen ja hänen äitinsä puolalainen. Paettuaan Isoon-Britanniaan natseja sodan jaloista he vaihtoivat nimekseen Morgan.


title: Souls of Black

text: Souls of Black on thrash metal-yhtye Testamentin julkaisema studioalbumi vuodelta 1990. Albumin kansikuvan on tehnyt William Benson.


title: Hermann Burmeister

text: Carl Hermann Conrad Burmeister (15. tammikuuta 1807 Stralsund – 2. toukokuuta 1892 Buenos Aires) oli saksalainen luonnontieteilijä. Hän työskenteli maantieteen, geologian, kasvitieteen, lintutieteen, meribiologian, hyönteistieteen, eläintieteen, paleontologian ja meteorologian parissa.


title: Hermann Burmeister

text: Burmeister opiskeli Greifswaldin yliopistossa 1826 alkaen ja 1827 alkaen Hallen-Wittenbergin yliopistossa, jonka eläintieteen professorina hän sitten toimi 1837–1861. Hän valmistui lääketieteen tohtoriksi 1829 väitöskirjalla "De Insectorum Systemate Naturali" ja filosofian tohtoriksi 1827 aiheesta "Allgemeine Schilderung des Baues der Fische".


title: Hermann Burmeister

text: Burmeister teki mittavat tutkimusmatkat Brasiliaan 1850–1852 ja Argentiinaan 1857–1860. Hän palasi Saksaan mukanaan eläintieteellisiä kokoelmia. 1861 hän muutti asumaan Argentiinaan.


title: Hermann Burmeister

text: Burmeister nimesi suuren määrän lajeja, muun muassa pensastinamin ("Nothoprocta cinerascens"). Hänen kunniakseen on nimetty pensaskäärmekurki ("Chunga burmeisteri"), kirviskolibri ("Microstilbon burmeisteri") ja lehtinapsija ("Phyllomyias burmeisteri").


title: Kumariini

text: Kumariini on heterosyklinen yhdiste. Se on palavaa, huoneenlämmössä (20 °C) olomuodoltaan väritöntä, hiutalemaista ainetta, jolla on tunnusomainen miellyttävä tuoksu. Sen kemiallinen kaava on CHO. Kumariinista käytetään myös nimityksiä "1,2-bentsopyroni" ja "2H-1-bentsopyran-2-oni".


title: Kumariini

text: Kumariinin moolimassa on 146,14 g/mol, sulamispiste 68–70 °C, kiehumispiste 297–299 °C, suhteellinen tiheys 0,94 g/cm (vesi = 1,0 g/cm), leimahduspiste 150 °C ja CAS-numero 91-64-5. Aine liukenee huonosti veteen.


title: Kumariini

text: Kumariinia esiintyy erittäin monissa kasveissa ja niiden haihtuvissa öljyissä. Kumariinia sisältäviä kasveja ovat esimerkiksi kassiakaneli, tuoksusimake, liperi, tuoksumatara, veikselinkirsikka ("Prunus mahaleb") ja tonkapapu ("Dipteryx odorata"). Sitä kutsutaan myös "tonkakamferiksi". Kanelissa kumariinia on yleensä 2–3 painopromillea, mutta enimmillään sitä voi olla jopa 6–7 promillea. Yhdistettä esiintyy myös kukkien tuoksuissa sekä semiokemikaalina eliöiden viestinnässä.


title: Kumariini

text: Kaakkois-Euroopassa, erityisesti Kreikassa, Kyproksella ja Etelä-Bulgariassa makeiden leivonnaisten maustamiseen käytetään mahlebi-nimistä maustetta, jossa on kumariinia. Mausteen kumariinipitoisuus on noin 0,5 promillea. Sitä saadaan veikselinkirsikan siemenistä. Veikselinkirsikka kasvaa Lähi-idässä ja Itä- ja Keski-Euroopassa.


title: Kumariini

text: Kumariinia käytetään miellyttävän tuoksunsa vuoksi hedelmäesanssien valmistukseen ja hajuaineena. Kumariini antaa maun puolalaiselle Żubrówka-yrttivodkalle, jonka maku tulee pullossa olevasta lännenmaarianheinän ("Hierochloë odorata") korresta.


title: Kumariini

text: Lyhytaikainenkin altistuminen aineelle voi ärsyttää ihoa. Pidempiaikainen tai toistuva altistuminen aineelle saattaa altistaa syövälle.


title: Kumariini

text: Euroopan elintarviketurvallisuusviranomainen (EFSA) on todennut kumariinin olevan maksalle myrkyllinen aine (hepatotoksinen) ja suosittelee kumariinille siedettävän päiväsaannin rajaksi 0,1 mg ruumiin painokiloa kohden vuorokaudessa. Kanelin säännöllinen käyttö ei siksi ole suositeltavaa, sillä lapsille pienetkin annokset voivat olla haitaksi. Harvinainen ja kalliimpi ceyloninkaneli ("Cinnamomum zeylanicum") sisältää kumariinia huomattavasti vähemmän.


title: Sorella Englund

text: Sorella Englund (s. 23. joulukuuta 1945 Helsinki) on suomalainen balettitanssija, joka on tehnyt uran Tanskan kuninkaallisessa baletissa. Hän on kansainvälisesti arvostettu pedagogitähti.


title: Sorella Englund

text: Englund opiskeli balettitanssijaksi Suomen Kansallisoopperan balettikoulussa ja sai kiinnityksen Suomen Kansallisbalettiin 1964. Hän siirtyi vuonna 1966 Tanskan kuninkaalliseen balettiin, jossa hän nousi soolotanssijaksi vuonna 1970 ja karaktääritanssijaksi 1993. Tanssiuran jälkeen hän on toiminut opettajana ja koreografina. Sen lisäksi, että Englund työskentelee Kööpenhaminassa, hän on vieraillut säännöllisesti Torontossa Canada's National Ballet Schoolissa sekä Bostonin baletissa.


title: Sorella Englund

text: Keväällä 2010 Englund vieraili Suomen Kansallisoopperassa noita Madgen roolissa "La Sylphide" -baletissa. Hurjan Madge-noidan luonnerooli on hänelle tärkeä sen vuoksi, että hän palasi Madgen roolissa tanssiin ensi kerran sen jälkeen kun hän oli 33-vuotiaana saanut sydäninfarktin.


title: Sorella Englund

text: Englund palkittiin Pro Finlandia -mitalilla vuonna 1976. Vuonna 1996 hän sai Tanskan näyttelijäliiton 100 000 kruunun palkinnon ensimmäisenä tanssijana.


title: Sorella Englund

text: Englundin isä on säveltäjä Einar Englund ja sisar laulaja Irina Milan.


title: Lasse Wager

text: Lars Randmo "Lasse" Wager (15. helmikuuta 1896 Sundsvall, Ruotsi – 7. maaliskuuta 1986 Helsinki) oli suomenruotsalainen oopperalaulaja (basso), näyttelijä ja taidemaalari.


title: Lasse Wager

text: Lasse Wager oli alkujaan Ruotsissa syntynyt norjalaistaustainen ja toimi myös suomenruotsalaisissa teattereissa. Hän kuului Suomen Kansallisoopperan solistikuntaan. Hän opiskeli 1909–1913 Viipurin piirustuskoulussa ja sen jälkeen useita vuosia ulkomailla. Oopperadebyyttinsä hän teki Dijonissa.


title: Lasse Wager

text: Lasse Wagerin kolmen elokuvan mittainen elokuvaura alkoi suunnilleen samoihin aikoihin kuin hänen Leif-pojallaan. Viimeisen elokuvaroolinsa Lasse Wager teki vuonna 1960.


title: Lasse Wager

text: Wagerille myönnettiin Pro Finlandia -tunnustus vuonna 1953. Lasse Wagerin puoliso oli toimittaja Elsa Killengreen.


title: ASRAD-R

text: ASRAD-R ("Advanced Short Range Air Defence System - RBS") on lyhyen kantaman ilmatorjuntaohjusjärjestelmä. Järjestelmää käyttää ainakin Suomen Puolustusvoimat joka on nimennyt sen ItO 2005:ksi. Järjestelmän kantama on 8 kilometriä ja pystyulottuvuus 5 kilometriä.


title: ASRAD-R

text: Järjestelmään kuuluu Saksalaisen RDE:n valmistama ohjustorni, sveitsiläisen Oerlikon Contravesin valmistama johtamisjärjestelmä, ruotsalaisen Saab Bofors Dynamicsin valmistamat Bolide- ilmatorjuntaohjukset ja niin ikään ruotsalaisen Ericsson Microwave Systemsin valmistama HARD 3D -ilmavalvontatutka. Lisäksi järjestelmää on mahdollista käyttää kannettavalla ampumalaitteella, RBS-70:llä. Ampumalaite on Saab Bofors Dynamicsin valmistama. Järjestelmää voidaan käyttää kaikissa valaistusolosuhteissa ja sen tutka pystyy havaitsemaan kohteen jopa 20 kilometrin päästä. HARD 3D -tutkaa on hyvin vaikea havaita nykyaikaisilla tiedusteluvastaanottimilla, koska se on LPI-tutka. Tutkalla havaittu kohde siirretään seurantasensorille, jona voidaan käyttää lämpökameraa tai CCD-televisiokameraa. Seurantajärjestelmä ja laser-etäisyysmittari laskevat tuhoamisvyöhykkeen, jolle tullutta kohdetta ammutaan Bolide-ohjuksella. Ohjus hakeutuu kohteeseen laser-säteen seurannalla. Ohjuksen korjauskomentojen vastaanotin on ohjuksen takaosassa, joten ohjuksen häiritseminen on mahdotonta nykyään käytössäolevilla häirintäjärjestelmillä. Ohjus räjähtää ennen kohteeseen törmäystään herätesytyttimen avulla. Järjestelmän ohjus on erittäin tehokas panssaroituja rynnäkkökoneita ja taisteluhelikoptereita vastaan, koska siinä on taistelulatauksen lisäksi suunnattu räjähdysvaikutus. Yksikön järjestelmät voidaan liittää yhteiseen viestiverkkoon, joka mahdollistaa tehokkaan taistelutekniikan ja ilmatilanne tietojen välittämisen toisille yksiköille.


title: ASRAD-R

text: Suomen Puolustusvoimat hankki ASRAD-R-järjestelmän valmiusyhtymien käyttöön vuonna 2002. Suomi hankki neljä ilmatorjuntaohjuspatteria eli yhteensä 16 ohjuslavettia. Suomessa ohjuslavetit on sijoitettu kevyiden Unimog 5000 -kuorma-autojen lavalle, joten niiden liikkumisnopeus on vähintäänkin muiden mekanisoitujen joukkojen tasoa. Sodanajan kokoonpanossa patterit on tarkoitus sijoittaa pääkaupunkiseudun ja kolmen valmiusyhtymän käyttöön.


title: Jessica Stam

text: Jessica Stam tai pelkästään Stam (s. 23. huhtikuuta 1986 Ontario, Kanada) on kanadalainen huippumalli.


title: Jessica Stam

text: Stam eli lapsuutensa farmilla kuuden sisaruksensa ja vanhempiensa kanssa. Hän oli uskonnollinen ja unelmoi hammaslääkärin ammatista. Hän aloitti mallin työt 16-vuotiaana sen jälkeen, kun mallitoimistolle työskentelevä Michéle Miller oli nähnyt hänet kahvilassa.


title: Jessica Stam

text: Stam on seurustellut Red Hot Chili Peppers -yhtyeen solisti Anthony Kiedisin, Harrison Fordin pojan Malcolmin ja DJ Adam Goldsteinin kanssa.


title: Jessica Stam

text: Stam on esiintynyt näytöksissä, kampanjoissa ja mainoksissa useille muotimaailman huippunimille, kuten Marc Jacobs, Anna Sui, Vera Wang, Valentino, Miu Miu, Gucci, Prada, Dolce & Gabbana, Versace, Christian Dior ja Roberto Cavalli.


title: Jessica Stam

text: Toukokuussa 2007 Stam esiintyi American Voguen kannessa yhdessä Sasha Pivovarovan, Agyness Deynin, Doutzen Kroesin, Caroline Trentinin, Raquel Zimmermannin, Coco Rochan, Hilary Rhodan, Chanel Imanin ja Lily Donaldsonin kanssa. Heidät tituleeraattiin muodin 10 seuraavaksi supertähdeksi ("The World's Next Top Models... Fashion's 10 Mew Superstars").


title: Jessica Stam

text: Tällä hetkellä Stam on tunnetun models.com -sivuston "Models Top 50" -listan sijalla 5. Hänet listattiin heinäkuussa 2007 myös maailman 15. eniten tienaavaksi malliksi (1,5 miljoonaa viimeisen 12 kuukauden aikana).


title: Jessica Stam

text: Stam on 178 senttimetriä pitkä ja hänen tunnusmerkkinsä ovat hänen silmänsä. Hänen hiuksensa ovat vaaleat ja silmät siniset. Stam on myös yksi malleista, jotka tunnetaan nukkemaisista ja keijukaismaisista kasvoistaan. Muita hänen tapaisiaan keijukaiskasvoja ovat Gemma Ward, Heather Marks, Lily Cole, Caroline Trentini, Lisa Cant ja Devon Aoki.


title: Saab Bofors Dynamics

text: Saab Bofors Dynamics on ruotsalainen aseteollisuusyhtiö, jonka kotipaikka on Karlskoga. Yhtiön juuret ovat Bofors -yhtiössä joka perustettiin vuonna 1873. Vuonna 1999 Saab sai Boforsin haltuunsa ostettuaan sen emoyhtiön Celcius -yhtymän. Syyskuussa 2000 yhdysvaltalainen United Defense Industries osti Saabilta Bofors Weapon Systemsin tykkituotannon, ohjustuotannon jäädessä Saabin omistukseen. Tykkituotanto päätyi myöhemmin BAE Systemsille UDI:n sulauduttua siihen.


title: Saab Bofors Dynamics

text: Nykyinen tuotanto kattaa myös tutka-, infrapuna,- ja lasersensorijärjestelmät


title: Tahdonvastaisesti toteutettu hoitotoimenpide tai tutkimus (psykiatria)

text: Tahdonvastaisesti toteutetulla hoitotoimenpiteellä tai tutkimuksella tarkoitetaan tahdosta riippumattomassa psykiatrisessa sairaalahoidossa olevan potilaan psyykkisen tai ruumiillisen sairauden hoitamista tai tutkimista ilman potilaan suostumusta tai hänen kantaansa tuntematta.


text: Potilasta on mahdollisuuksien mukaan hoidettava yhteisymmärryksessä hänen kanssaan. Sairaalaan tarkkailuun otettu tai hoitoon määrätty potilas voi ottaa kantaa tai antaa suostumuksensa yksittäisiin hoitotoimenpiteisiin, mutta niitä voidaan toteuttaa myös hänen tahdostaan riippumatta.


text: Potilaalle määrättävien hoitotoimenpiteiden tulee ehdottomasti olla lääketieteellisesti hyväksyttäviä ja niiden määräämisen edellytyksenä tulee olla välitön uhka potilaan tai muun henkilön terveyttä tai turvallisuutta kohtaan.


text:
Mikäli edellytykset tahdonvastaisesti toteutettavalle hoitotoimenpiteelle täyttyvät voi potilasta hoitava lääkäri tehdä päätöksen sen / niiden toteuttamisesta. Päätöksestään lääkärin tulee aina (toimenpidekohtaisesti) tehdä merkintä potilaan sairauskertomukseen. Päätöksestä tulee käydä ilmi toimenpiteen:
Lisäksi sairauskertomusmerkinnästä tulee käydä ilmi toimenpiteen määränneen lääkärin nimi ja sen toteuttajien nimet.


text: Potilaalle tahdonvastaisesti annettavan lääkityksen (= injektiomuotoinen lääkitys lihakseen annettuna) tarve on arvioitava joka kerralla erikseen ja niistä tulee tehdä aiemmin mainitut merkinnät potilaan sairauskertomukseen.


text:
Joissain sairaudentiloissa saattaa sähköhoidon antaminen osoittautua välttämättömäksi potilaan tahdosta riippumatta tai potilaan tahtoa tuntematta.
Tällaisia tiloja ovat mm:
Näissä tiloissa sähköhoidon antaminen on lähes aina kiireellinen ja henkeä pelastava toimenpide.


text: Joissain psyykkisen sairauden muodoissa potilas voi aiheuttaa itselleen hengenvaaran laiminlyömällä ravitsemuksensa (esimerkiksi anoreksia). Mikäli hoitava lääkäri katsoo potilaan ruokinnan välttämättömäksi hänen tahdostaan riippumatta voidaan se toteuttaa yleensä joko ns. nenä-maha - letkulla tai suonensisäisesti annettavalla ravintoliuoksella.


text: Psyykkisen sairaudentilansa vuoksi potilas saattaa olla erityisen vaarallinen ympärillään oleville henkilöille. Toisessa artikkelissa käsiteltyjen erityisten rajoitusten (hoidollinen kiinnipitäminen, eristäminen ja sitominen) sijaan voi hoitava lääkäri määrätä potilaan käyttämään pakkopaitaa, jolla estetään ettei potilas pääse lyömään.


text: Psykokirurgisia toimenpiteitä, esimerkiksi lobotomiaa tai niihin verrattavia toimenpiteitä voidaan toteuttaa ainoastaan täysi-ikäisen potilaan kirjallisella suostumuksella, jollei kyseessä ole potilaan henkeä uhkaavan vaaran torjuminen. Lisäksi psykokirurgisille toimenpiteille on olemassa lupamenettely.


title: Liberty Hyde Bailey

text: Liberty Hyde Bailey (15. maaliskuuta 1858 South Haven, Michigan – 15. joulukuuta 1954 Ithaca, New York) oli yhdysvaltalainen kasvitieteilijä.


title: Liberty Hyde Bailey

text: Bailey opiskeli ja opetti silloisessa Michigan Agriculture Collegessa, joka nykyisin tunnetaan nimellä Michigan State University. Hän siirtyi vuonna 1888 Cornellin yliopistolle, jonka maatalousosaston johtajaksi hän eteni.


title: Liberty Hyde Bailey

text: Bailey kirjoitti runsain mitoin kasvitiedettä koskevaa kirjallisuutta, mutta koetti kykyjään myös runoilijana, esseistinä ja filosofina. Hän vetäytyi Cornellista vuonna 1913, mutta jatkoi työtään Ithacassa, jossa hän kuoli 96-vuotiaana.


title: José Bonaparte

text: José Fernando Bonaparte (s. 14. kesäkuuta 1928) on argentiinalainen paleontologi. Hän on löytänyt lukuisia dinosaurusjäännöksiä Etelä-Amerikan alueelta, esimerkiksi "Riojasauruksen".


title: José Bonaparte

text: Bonaparte syntyi Rosariossa.


title: Agyness Deyn

text: Agyness Deyn (oikealta nimeltään Laura Hollins, s. 16. helmikuuta 1983 Littleborough, Englanti) on englantilainen huippumalli.


title: Agyness Deyn

text: Deyn vietti lapsuutensa pienessä Littleborougin kaupungissa. Hän työskenteli 14-vuotiaasta Stubbinsissa tarjoilijana ja kahden vuoden kuluttua muutti Lontooseen, jossa hän työskenteli päivisin pikaruokalassa ja iltaisin baarissa. 18-vuotiaana Deyn aloitti työt mallina.


title: Agyness Deyn

text: Deyn seurustelee The Last Shadow Puppetsin Miles Kanen kanssa.


title: Agyness Deyn

text: Deyn aloitti 18-vuotiaana työt mallina.


title: Agyness Deyn

text:
Deyn on 178cm pitkä.
Hiustenväriltään brunette, eli ruskeahiuksinen.
Silmienväriltään sininen.
Asukoko, 34.


title: Agyness Deyn

text:
Deyn on työskennellyt useiden muodin huippunimien kanssa. Heitä ovat muun muassa Anna Sui, Blumarine, Burberry, Chanel, Christian Dior, Dolce & Gabbana, Marc Jacobs, Michael Kors, Mulberry, Giorgio Armani ja Versace. Tällä hetkellä Deyn on mukana Burberryn ja Giorgio Armanin kampanjoissa.
Deyn on myös ollut mukana elokuvassa Clash of the Titans.
Hän on myös tehnyt musiikkia ja hänet on nähty Five O'Clock Heroesin musiikkivideolla "Who".


title: Agyness Deyn

text: Toukokuussa 2007 Deyn esiintyi American Voguen kannessa yhdessä Sasha Pivovarovan, Jessica Stamin, Doutzen Kroesin, Caroline Trentinin, Raquel Zimmermannin, Coco Rochan, Hilary Rhodan, Chanel Imanin ja Lily Donaldsonin kanssa. Heidät tituleeraattiin muodin 10 seuraavaksi supertähdeksi ("The World's Next Top Models... Fashion's 10 Mew Superstars").


title: Agyness Deyn

text: Lisäksi Deyn voitti kategorian "Model of the Year" British Fashion Awards 2007 -gaalassa.


title: Agyness Deyn

text: Deyn aikaisimmissa mallitiedoissaan (joissa hän oli vielä nimellä Laura Hollins) sanotaan, että hän on syntynyt vuonna 1983, vaikka hän itse väittää syntyneensä vuonna 1986. Hän on kieltänyt läheisiään kommentoimasta hänen ikäänsä liittyviä kysymyksiä.


title: Tähtikämmekkä

text: Tähtikämmekkä ("Angraecum sesquipedale") on kämmekkäkasvi.


title: Tähtikämmekkä

text: 1800-luvun kuuluisan luonnontieteilijän Charles Darwinin mukaan tähtikämmekän pölyttäjäksi täytyi löytyä hyönteinen, jonka kärsä olisi yhtä pitkä kuin kukan lähes 30 senttimetrin mittainen kannus. Silloiset luonnontieteilijät pitivät väitettä päättömänä. Darwin ei kuitenkaan luopunut väitteestään, eikä löytänyt muunlaista mahdollisuutta kämmekän pölytykseen. Parikymmentä vuotta Darwinin kuoleman jälkeen tällainen hyönteinen löytyi: "Xanthopan morgani" -kiitäjän imukärsä yltää tähtikämmekän kannuksen pohjalle saakka. Tämä yöperhonen sai lisänimen "praedicta". Se merkitsee ennustettua.


title: Hans Gerschwiler

text: Hans Gerschwiler (20. kesäkuuta 1920 – 27. syyskuuta 2017 Pinehurst, Pohjois-Carolina, Yhdysvallat) oli sveitsiläinen taitoluistelija. Hän sijoittui viidenneksi EM-kilpailuissa 1939, mutta piti pakon edestä taukoa toisen maailmansodan aikana.


title: Hans Gerschwiler

text: Gerschwiler oli vuonna 1947 taitoluistelun miesten maailmanmestari ja Euroopan-mestari. Vuonna 1948 hän voitti hopeaa St. Moritzin talviolympialaisissa Sveitsissä, maailmanmestaruuskilpailuissa ja Euroopan-mestaruuskilpailuissa. Kummallakin kerralla hänen edelleen ylsi vain Dick Button.


title: Hans Gerschwiler

text: Kuuluisimpiin lukeutuva taitoluisteluvalmentaja Arnold Gerschwiler oli Hans Gerschwilerin setä.


title: Hans Gerschwiler

text: Gerschwiler oli ainoa taitoluistelun maailmanmestaruuden voittanut sveitsiläinen mies ennen Stéphane Lambielia 2005.


title: Cecilia Colledge

text: Magdalena Cecilia Colledge (28. marraskuuta 1920 Hampstead – 12. huhtikuuta 2008) oli brittiläinen taitoluistelija, taitoluisteluvalmentaja, olympiamitalisti, maailman- ja Euroopan mestari. Hän hyppäsi ensimmäisenä naistaitoluistelijana kilpailussa kaksoishypyn, ja on nuorin talviolympialaisiin osallistunut urheilija.


title: Cecilia Colledge

text: Colledge on historian nuorin talviolympialaisten osanottaja. Hän kilpaili Lake Placidin talviolympialaisissa 1932 vain 11-vuotiaana ja sijoittui kahdeksanneksi. Garmisch-Partenkirchenissä 1936 hän saavutti hopeaa haastettuaan voiton vieneen Sonja Henien.


title: Cecilia Colledge

text: MM-tasolla Colledge voitti yhden kullan ja kaksi hopeaa. Euroopan-mestaruuskilpailuista hän saavutti kolme kultaa, kaksi hopeaa ja yhden pronssin. Britannian-mestaruuskilpailuissa Colledge saavutti kolme peräkkäistä hopeamitalia vuosina 1932–1934, viisi peräkkäistä mestaruutta vuosina 1935–1939 ja vielä yhden mestaruuden ennen ammattilaiseksi ryhtymistään vuonna 1946.


title: Cecilia Colledge

text: Toisessa maailmansodassa Colledge palveli Lontoossa ambulanssin ajajana. Hän kuoli 87-vuotiaana.


title: Utasen voimalaitos

text: Utasen voimalaitos sijaitsee Utajärvellä Oulujoessa. Vuonna 1957 valmistuneen voimalaitoksen rakensi Oulujoki Osakeyhtiö (myöh. Imatran Voima). Voimalaitoksen ja sen lähellä olevat rakennukset on suunnitellut arkkitehti Aarne Ervi.


title: Utasen voimalaitos

text: Voimalassa on kolme Kaplan-turbiinia, joiden yhteisteho on 58 MW. Laitoksen pudotuskorkeus on 15,7 metriä. Utaselta Sotkajärveen johtaa 11,5 kilometrin mittainen voimalan alakanava.


title: Utasen voimalaitos

text: Vuonna 1946 laaditun Oulujoen porrastussuunnitelman mukaan Pyhäkosken ja Niskakosken koskijaksojen välinen noin 16 metrin putouskorkeus oli jaettu kahden suunnitellun voimalaitoksen, Utakosken ja Sotkakosken, kesken. Utakosken voimalaitos oli suunniteltu Utajärven suvannon yläpäähän, jolloin sen putouskorkeudeksi olisi tullut 11 metriä. Utajärven ja Sotkajärven välinen noin viiden metrin putous olisi otettu talteen Sotkakosken laitoksen avulla. Oulujoen rakentamisen edistyessä ja rakennuskustannusten jatkuvasti noustessa ryhdyttiin Sotkakosken suunnitelman taloudellisuutta tarkastelemaan perusteellisesti. Esitettiin sellainen rakentamisvaihtoehto, että Utajärven läpi kaivettaisiin alakanava Sotkajärveen asti, jolloin Nuojualammen ja Sotkajärven välinen putous voitaisiin käyttää hyväksi nyt Utaseksi nimetyssä laitoksessa. Vielä Oulujoen rakentamisen alkuvuosina ei tällaista maansiirtotyötä, jota Utasen 12 kilometrin pituinen alakanava merkitsi seitsemän miljoonan kuutiometrin kokonaismassoineen, olisi voitu ottaa vakavana vaihtoehtona huomioon. Kun 1950-luvulle tultaessa yhtiö oli saanut jo kokemusta suurista maansiirtotöistä Jylhämän ja Oulujärven säännöstelyn rakentamisessa, jolloin maansiirto- ja louhintatekniikka kehittyi mullistavalla tavalla koneiden suurentuessa ja niiden käytön laajentuessa, suureen alakanavatyöhön ryhtymistä ei enää pidetty uhkayrityksenä. Ratkaisua edelsivät pitkälliset kustannusvertailut muun muassa Yhdysvaltojen suurilta louhoksilta hankittuihin tietoihin. Tuloksena oli suunnitelma, jonka mukaan Utasen ylävesi padotaan niin korkealle, että Nuojuan alapuolisten Kurenkosken, Ahmaskosken ja Utakosken putoukset saadaan käyttöön ja Sotkakosken putous saadaan talteen laskemalla alavettä pitkän alakanavan avulla.


title: Utasen voimalaitos

text: Utasen alustavat rakennustyöt aloitettiin vuoden 1952 lopulla työnaikaisten asuin- ja huoltorakennusten rakentamisella. Seuraavana vuonna aloitettiin varsinaiset voimalaitoksen rakennustyöt. Työpatoja rakennettaessa käytettiin tehokkaasti hyväksi tilannetta, jolloin pääsiäispyhinä Utasen kohdalla joenuoma oli lähes kuiva. Työpato syntyi melkeinpä kuin tyhjästä muutaman pyhäpäivän aikana. Ennen vuoden loppua oli patopilarien betonointi noussut tarpeeksi korkealle ja pohjoispuolinen osa patoa valmiiksi, niin että virtaus voitiin siirtää kulkemaan pohjia myöten auki olevien tulva-aukkojen kautta ja päästiin aloittamaan eteläisen työpadon teko. Koneistot tilattiin kotimaisilta valmistajilta, Tampella toimitti turbiinit ja Strömberg generaattorit.


title: Utasen voimalaitos

text: Keväällä 1954 päästiin käsiksi suururakkaan, alakanavan rakentamiseen, jota varten oli ensin saatava alueita kuiville työpatojen sisään. Ensimmäinen työpato käsitti noin neljä kilometriä pitkän alueen koneasemalta alavirtaan päin. Se saatiin aikaan nostamalla tulevan alakanavan kohdalta vedenalaisena työnä irtomaata työpadoksi. Kun alue oli saatu kuiville, loput irtomaat voitiin poistaa ja tämän jälkeen aloittaa kalliolouhinta näin paljastuneen kallion pinnalta. Toinen työpiste avattiin alakanavan alapäässä kuivalla maalla Saviniemeen, jossa kanavalinja siirtyi jokiuoman poikki pohjoisrannalle. Maamassojen parissa ahersivat yhtiön suurimmat kaivinkoneet, kuuden kuutiometrin kauhalla varustettu Marion 7400 ja Bucyrus 200 W neljän kuutiometrin kauhoineen. Satoja tonneja painaneet koneet eivät liikkuneet telaketjuilla, vaan pintapaineen pienentämiseksi ne ”kävelivät” eteenpäin pinta-alaltaan laajoilla ”tassuilla”, jotta ne olisivat pysyneet pinnalla myös huonomman kantavuuden mailla.


title: Utasen voimalaitos

text: Kun päästiin käsiksi itse kalliolouhintaan, kekseliäisyys ja luova työmenetelmien kehittäminen olivat tarpeen; entisillä kallionirrotus- ja kuormausmenetelmillä ei ollut paljon käyttöä, kun edessä oli neljän miljoonan kuutiometrin louhintaurakka. Räjäytyskentät kasvoivat laajuudeltaan ja olivat useiden tuhansien kuutiometrien suuruisia. Tämä myös nopeutti työtä, sillä näin saatiin räjäytyskertojen lukumäärä pienennetyksi ja räjäytysten muulle työlle aiheuttamia keskeytyksiä vähennetyksi. Kun kysymyksessä olivat näinkin voimakkaat räjäytykset, ei ollut mahdollista ajatellakaan kenttien peittämistä ympäristön suojaamiseksi, vaan ympäristöstä oli siirrettävä pois kaikki vahingoittumiselle altis materiaali. Kun louhinta eteni lähemmäksi Utajärven kirkonkylän asutusta, tulivat myös lähistön asukkaat loukkaantumisvaaraan, minkä vuoksi heille maksettiin ”paukkurahaa” – eli he suostuivat lähtemään suojaan, kun räjäytyksestä ilmoitettiin.


title: Utasen voimalaitos

text: Alakanavatyö valmistui vuoden 1956 loppupuolella, ja vesi voitiin johtaa alakanavaan. Päästiin aloittamaan ensimmäisen koneiston koekäyttö. Koneiston kytkeminen voimajohtoverkkoon tapahtui 19. marraskuuta 1956. Loppuvuoden aikana alakanavassa tehtiin vielä lopputöitä, poistettiin työpatojen jäännöksiä ynnä muuta sellaista, mutta ympäristön siivous- ja maisemanhoitotöitä tehtiin vielä vuosikymmeniä eteenpäin. Toinen koneisto saatiin kiinni verkkoon vielä vuoden 1956 lopulla 29. joulukuuta ja kolmas seuraavana kesänä 3. kesäkuuta.


title: Alex Katz

text: Alex Katz (s. 24. heinäkuuta 1927 New York) on yhdysvaltalainen poptaiteilija. Hän opiskeli Cooper Unionissa sekä Skowhegan School of Painting and Sculpturessa. Hänen ensimmäinen oma näyttelynsä pidettiin vuonna 1954.


title: Alex Katz

text: Katzista tuli mainelaisen Colby Collegen kunniatohtori vuonna 1984.


title: Pioneerikoulu

text: Pioneerikoulu toimii Lappeenrannassa osana Maasotakoulun koulutuskeskusta, ja sen tehtävänä on kouluttaa pioneeri- ja suojeluaselajin henkilöstöä sodan ja rauhan ajan tarpeisiin. Pioneerikoulu vastaa aselajin upseerien perus, jatko- ja täydennyskoulutuksesta osana Maanpuolustuskorkeakoulun antamaa koulutusta sekä aselajin reservin upseereiden koulutuksesta kertausharjoitusten yhteydessä. Aselajin tutkimus- ja kehittämistoiminnasta vastaa Maavoimien tutkimuskeskus Haminassa.Koulun johtajana on vuodesta 2012 alkaen toiminut everstiluutnantti Timo Iltanen.


title: Pioneerikoulu

text: Pioneerikoulu toimii Lappeenrannan varuskunnan Leirikentällä, jonne sille valmistui uudisrakennus Sapööri marraskuussa 2014.


title: Pioneerikoulu

text: Koulun edeltäjiä ovat Suojelukoulu ja aiempi Pioneerikoulu. Suojelukoulu toimi Kirkkonummen Upinniemessä vuoteen 1985 ja Keskussääasemaan yhdistämisen jälkeen nimellä Suojelu- ja Sääkoulu Tikkakosken Luonetjärvellä vuoteen 1992, jolloin se siirrettiin Keuruulle. Pioneerikoulu puolestaan siirrettiin Kouvolasta Keuruulle vuonna 1998. Keuruulla koulut yhdistettiin vuonna 2004 Pioneeri- ja Suojelukouluksi, joka oli yksi Pioneerirykmentin joukkoyksiköistä.


title: Pioneerikoulu

text: Pioneerirykmentti lakkautettiin joulukuussa 2014 osana puolustusvoimauudistusta. Tämän myötä Pioneeri- ja Suojelukoulu muutti Lappeenrantaan elokuussa 2014 ja liitettiin Maasotakouluun nimellä Pioneerikoulu tammikuussa 2015. Pioneeri- ja Suojelukoulun tutkimus- ja kehittämisosaston tutkijat siirtyivät Haminaan perustettuun Maavoimien tutkimuskeskukseen.


title: Kriittinen korkeakoulu

text: Kriittinen Korkeakoulu on vuonna 1968 perustettu, pääosin Helsingissä toimiva, yksityinen ja sitoutumaton valtion tukema koulutus- ja kulttuurikeskus. Toimintaa ylläpitää samanniminen yhdistys. Kriittisen Korkeakoulun toimintamuotoja ovat avoimet esitelmä- ja keskustelutilaisuudet, seminaarit, erityiskurssit, työryhmät ja projektit. Korkeakoulu ilmoittaa tehtäväkseen tarjota tietoja ja virikkeitä ajan ilmiöistä kiinnostuneille, järjestää mahdollisuuksia itsensä ja yhteisönsä kehittämiseen, edistää uusia näkökulmia avaavan tiedon syntymistä sekä tarjota mahdollisuus erilaisia aatteita, oppeja ja mielipiteitä edustavien ihmisten kohtaamiselle.


title: Kriittinen korkeakoulu

text: Kriittinen Korkeakoulu julkaisee "Katsaus"-lehteä, jonka päätoimittajana toimii koulun toiminnanjohtaja Eero Ojanen.


title: Kriittinen korkeakoulu

text: Kriittisen Korkeakoulun alku ajoittuu vuoteen 1968 kun silloinen Suomen Teiniliiton kuraattori, Reijo Wilenius, sittemmin Jyväskylän yliopiston filosofian professorina vuosina 1973–1992 toiminut ja Steiner-koulun puolestapuhuja, esitti Erkki Tuomiojalle ja Risto Volaselle keskustelufoorumin perustamista, "”-- koska Suomessa on kansalaiskeskustelua liian vähän. Ylhäällä päätetään asioista eivätkä kansalaiset pääse keskustelemaan”". Korkeakoulun pääsihteerinä aloitti vuonna 1971 sosiaalipedagogi, SDP:n kansanedustaja Antti-Veikko Perheentupa (1930–2007). Korkeakoulun johtokunnassa on toiminnut monia kulttuurin vaikuttajia, kuten Henri Broms. Vuonna 1994 pidettiin Inhimillisen kasvun seminaari, INKA Martti Tuomolan johdolla, jonka kokemusten pohjalta syntyi vuonna 1980 Snellman-korkeakoulu, jossa kokopäiväiseen opiskeluun sovellettiin INKAn kokemuksia. Professori Erkki Lähde toimi Kriittisen korkeakoulun johtokunnan puheenjohtajana vuodesta 1992. Koulu sai uudet tilat vuonna 2000 ja toiminnanjohtajana aloitti Tuomas Nevanlinna.


title: Kriittinen korkeakoulu

text: Kriittisen Korkeakoulun johtokunnan puheenjohtajana on toiminut vuodesta 2006 taidemaalari Heli Heikkinen.


title: Kriittinen korkeakoulu

text: Korkeakoulu on järjestänyt koulutuksia muun muassa kirjoittamisessa (Kirjoittajakoulu), puhetaidossa (Puhujakoulu), filosofian taidossa, kuvataiteessa ja musiikissa. Kriittisessä Korkeakoulussa on toiminut Virtaa-klubi, jossa eri taiteenalojen edustajat ovat olleet esillä. Klubi on harjoittanut yhteistyötä muun muassa Sibelius-Akatemian kanssa. Kriittinen korkeakoulun ja ruotsinkielinen Interbaas ry -yhdistyksen luoma Filocafé on toiminut keskustelufoorumina erilaisille kulttuurien kohtaamisille. Korkeakoulu on järjestänyt yleisöluentoja, joissa on esitelmöinyt muun muassa Tuomas Nevanlinna.


title: Bernard Malamud

text: Bernard Malamud (26. huhtikuuta 1914 – 18. maaliskuuta 1986) oli yhdysvaltalainen kirjailija.


title: Bernard Malamud

text: Malamud syntyi New Yorkin Brooklynissä venäjänjuutalaisille maahanmuuttajavanhemmille ja opiskeli Erasmus Hall High Schoolissa, City College of New Yorkissa ja Columbian yliopistossa. Hän opetti vuosina 1949–1961 Oregonin valtionyliopistossa ja sen jälkeen Bennington Collegessa Vermontissa.


title: Bernard Malamud

text: Malamud nousi 1950-luvulta alkaen maineeseen romaaneillaan ja novellikokoelmillaan. Hän kuvaa niissä etenkin juutalaisten elämää ja epävarman ihmisen selviytymistä vaikeassa ympäristössä. Tunnetuimpien teosten joukossa ovat "Dubinin elämät" (1979) ja "Jumalan armo" (1982). Romaanista "The Natural" (1952) on tehty myös elokuvaversio "Voittajan paluu" (1984), jossa ohjaajana oli Barry Levinson ja pääosia näyttelevät Robert Redford, Glenn Close ja Robert Duvall. Romaanista "Tuomittu" Malamud sai 1967 Pulitzerin kirjallisuuspalkinnon. Hänelle myönnettiin myös muun muassa kaksi National Book Awardia (1959 ja 1967).


title: Mea Shearim

text: Mea Shearim () on Jerusalemin kaupunginosa, ja yksi vanhimmista vanhankaupungin ulkopuolelle rakennetuista. Se perustettiin 1874. Siellä asuu nykyään haredijuutalaisia.


title: Mea Shearim

text: Neturei Karta -liikkeellä on vahva kannatus Mea Shearimissa.


title: Goats Head Soup

text: Goats Head Soup on brittiläisen rockyhtyeen The Rolling Stonesin elokuussa 1973 julkaistu albumi. Levy on viimeinen yhtyeen historiassa, jonka tuotti Jimmy Miller. Hän oli työskennellyt yhtyeen kanssa vuoden 1968 "Beggars Banquet" -albumista lähtien.


title: Goats Head Soup

text:
"Goats Head Soup" aloitti Rolling Stonesin historiassa niin sanotun ”niukan kauden”, jolloin ”grooven” luominen asetettiin etusijalle ennen varsinaista laulunkirjoittamista. Albumia ei yleisesti pidetä yhtä onnistuneena teoksena kuin yhtyeen neljää aiempaa studioalbumia, ja esimerkiksi yhtyeen tuolloinen studiomuusikko ja roudari Ian Stewart haukkui albumin tuoreeltaan ”surkean väljähtäneeksi”.
Albumilta julkaistu single ”Angie” muodostui yhtyeen ensimmäiseksi ykköshitiksi Yhdysvalloissa viiteen vuoteen. Se on samalla Rolling Stonesin tunnetuin radioballadi. Myös New Yorkin poliisin toimia kritisoiva kappale ”Doo Doo Doo Doo Doo (Heartbreaker)” julkaistiin singlenä. Itse albumi nousi listaykköseksi sekä Isossa-Britanniassa että Yhdysvalloissa. Lisäksi Australiassa albumi pysyi listan kärjessä kahdeksan viikkoa.


title: Goats Head Soup

text:
Albumin päätöskappale ”Star Star” (tunnettu myös kertosäkeensä mukaisesti nimellä ”Starfucker”) aiheutti kohua.A-puoli
B-puoli


title: Fourplay

text: Fourplay on vuonna 1990 perustettu yhdysvaltalainen smooth jazz -yhtye, jonka perustajajäsenet ovat Bob James, Lee Ritenour, Nathan East ja Harvey Mason. Yhtyeen kitaristi on vaihtunut kaksi kertaa. Vuonna 1997, Lee Ritenourin jäädessä pois, tilalle siirtyi Larry Carlton ja vuodesta 2010 kokoonpanossa kitaraa on soittanut Chuck Loeb. Yhtye on julkaissut 13 albumia, jotka ovat saaneet lukuisia Grammy-ehdokkuuksia ja kultalevyjä. Yhtyeen ensimmäinen albumi pysyi 33 listaviikkoa Billboardin "aikalaisjazz"-listan ykköspaikalla.


title: Yle Radio Suomi Rovaniemi

text: Yle Radio Suomi Rovaniemi (aiemmin "Lapin Radio" ) on yksi Yle Radio Suomen maakuntaradioista. Sen kuuluvuusalueena on Lapin nykymaakunta lukuun ottamatta Kemi-Tornion seutukuntaa. Toimitus sijaitsee Rovaniemellä.


title: Yle Radio Suomi Rovaniemi

text: Radion päällikkönä toimii Juha Salla ja uutispäällikkönä Ilkka Ulkuniemi.


title: Yle Radio Suomi Rovaniemi

text: Vuonna 2005 Lapin Radio oli 68 prosentin osuudella kaikissa ikäryhmissä alueensa kuunnelluin radioasema. Toisena oli Radio Nova (9 %).


title: Batman ja Pakkasherra

text: Batman ja Pakkasherra ("Batman & Mr. Freeze: SubZero") on vuonna 1998 suoraan videolle julkaistu animaatioelokuva, jonka ohjasi Boyd Kirkland, joka toimi myös elokuvan käsikirjoittajana. Pääosassa ääninäyttelivät Kevin Conroy ja Michael Ansara sekä Loren Lester, Efrem Zimbalist Jr. ja George Dzundza.


title: Batman ja Pakkasherra

text: Elokuva on DC-animaatiouniversumin toinen elokuva ja se myös palkittiin Anniella.


title: Batman ja Pakkasherra

text: Epätoivoinen Pakkasherra kidnappaa Barbara Gordonin pelastaakseen kuolemaisillaan olevan vaimonsa Noran. Hän palkkaa avukseen tohtori Gregory Belsonin siirtämään Barbaran terveet elimet vaimolleen. Batmanilla ja Robinilla on kädet täynnä töitä selvittää Pakkasherran piilopaikka, jossa hän pitää Barbaraa hallussaan operaatiota varten.


title: Bengali (alue)

text: Bengali on alue Aasiassa, Intian niemimaan koillispuolella. Se jakautuu nykyisin lähinnä Bangladeshin valtioon (entinen Itä-Bengali) ja Intian Länsi-Bengalin osavaltioon, mutta pieniä osia historiallisesta Bengalista kuuluu muihinkin Intian osavaltioihin. Alueen pääkieli on bengali.


title: Bengali (alue)

text: Bengali on yksi maailman tiheimmin asuttuja alueita: väestötiheys on yli 900 henkeä neliökilometrillä. Suurin osa alueesta on alavaa jokisuistoa. Jos merenpinnan korkeus nousee ilmastonmuutoksen myötä, alueella on odotettavissa suuria ongelmia. Suuri osa rannikkoa on suomaista viidakkoa, jossa kasvaa maailman laajin mangrovemetsäalue. Sundarbansin kansallispuisto on perustettu suojelemaan tätä metsää ja sen eläimistöä, kuten bengalintiikeriä.


title: Bengali (alue)

text: Alueella on kaksi suurkaupunkia: Kalkutta ja Dhaka, mutta pääosa väestöstä elää maaseudulla. Tärkein viljeltävä ravintokasvi on riisi, tärkein myyntiin kasvatettava kasvi juutti.


title: Bengali (alue)

text: Tunnettuja bengalilaisia henkilöitä ovat muun muassa Nobel-palkitut kirjailija Rabindranath Tagore ja taloustieteilijä Amartya Sen.


title: Iso-Kaskinen (Turku)

text: Iso-Kaskinen on saari Airistolla Turun saaristossa. Iso-Kaskinen on osa Turkua ja sijaitsee Ruissalon saaren luoteisrannikon edustalla. Matkaa Ruissalon rannikolle Iso-Kaskisista kertyy lyhimmillään noin 150 metriä.


title: Iso-Kaskinen (Turku)

text: Norjalainen rahtialus M/S Antares ajoi 10. joulukuuta 2007 karille Iso-Kaskisten edustalla, mutta pääsi omin konein irti.


title: Iso-Kaskinen

text: Iso-Kaskinen voi tarkoittaa seuraavia asioita:


title: Dielektrinen aine

text: Dielektrinen aine on sähköeriste, jonka sisällä sähkökenttä on heikompi kuin se olisi tyhjiössä. Eristeissä tasasähköjännite ei aiheuta sähkövirtaa.


title: Dielektrinen aine

text: Materiaalin eristevakio eli dielektrisyysvakio eli suhteellinen permittiivisyys ε ilmoittaa, kuinka moninkertaiseksi kondensaattorin kapasitanssi kasvaa ilmaeristeiseen kondensaattoriin verrattuna, jos sen levyjen väli täytetään kyseisellä aineella. Paperin eristysvakio on 2–2,8, kiilteen 8, lasin 3–7, paloöljyn 2, veden 80.


title: Dielektrinen aine

text: Dielektrinen polarisaatio aiheuttaa sähkökentän heikkenemisen eristeen sisällä. Sähkökenttä saa eristävän aineen atomeissa eri merkkiset sähkövaraukset hieman siirtymään tasapainoasemastaan. Siten esimerkiksi positivisesti varattua kondensaattorin levyä kohden siirtyy negatiivista varausta. Kun ulkoinen kenttä poistuu, varaustilanne palautuu ennalleen.


title: Dielektrinen aine

text: Monissa aineissa on poolisia molekyyleja. Nesteissä ja osittain myös eräissä kiinteissä aineissa tällaiset molekyylit pääsevät kääntymään sähkökentän vaikutuksesta, jolloin sähkövarauksen nettosiirtymä muodostuu suureksi. Siksi eräillä nesteillä on hyvin suuri kyky polarisoitua sähköisesti ja siten heikentää sisälleen tunkeutuvaa sähkökenttää. Eristävässä aineessa olevan kentän voimakkuus saadaan jakamalla ulkopuolisen kentän voimakkuus eristysvakiolla.


title: Dielektrinen aine

text: Kun ulkopuolinen kenttä kääntää eristävän aineen molekyylejä, se suorittaa työtä kitkavoimia vastaan kuumentaen hieman ainetta. Jos kenttä on nopeasti värähtelevä, kuumentaminen muodostuu huomattavaksi ja sitä voidaan käyttää teknillisesti hyväksi suurten ainekappaleiden kuumentamiseksi tasaisesti samalla kertaa niiden sisäosia myöten . Tähän perustuu muun muassa mikroaaltouunin toiminta. Sähkötekniikassa eristeen häviöitä kuvataan lisäämällä permittiivisyyteen imaginäärinen komponentti. Eristeen häviökerroin on permittiivisyyden imaginääriosan ja reaaliosan suhde.


title: Kumbh Mela

text: Kumbh mela (Devanagari: कुम्भ मेला) on kolme kuukautta kestävä hindujen pyhiinvaellusjuhla. Tapahtuma järjestetään kolmen vuoden välein joko Allahabadin, Haridwarin, Ujjainin tai Nashikin kaupungissa, jotka ovat valikoituneet juhlapaikoiksi, koska tarinan mukaan niiden alueille putosi pisara kuolemattomuuden nektaria jumalien ja demonien taistelussa jumalallista nektaria sisältävästä ruukusta. Kerran 12 vuoden jaksossa pidetään Allahabadissa maha kumbh mela. Tähän maailman suurimpaan joukkokokoontumiseen osallistuu jopa kymmeniä miljoonia ihmisiä. Hindujen uskomuksen mukaan Gangesissa kylpiessään kylpijä puhdistuu synneistä ja vapautuu elämän ja jälleensyntymän kierteestä. Kylpiessä puhdistutaan itse, mutta voidaan tehdä myös "pyhä kastautuminen" niiden ystävien ja sukulaisten puolesta, jotka eivät osallistu pyhiinvaellukseen.


title: Erkki Pohjanheimo (lentäjä)

text: Erkki Olavi Pohjanheimo (ent. Vuori, 2. joulukuuta 1917 Turku – 7. maaliskuuta 1943) oli suomalainen pommituslentäjä, lennonopettaja ja koelentäjä.


title: Erkki Pohjanheimo (lentäjä)

text: Pohjanheimo valmistui kadettikoulusta 6. maaliskuuta 1939. Sen jälkeen hänen joukko-osastojaan olivat 1939 Lentorykmentti 4 (Lento R4) ja Lentolaivue 44 (LLv 44). Talvisodassa Pohjanheimon laivue toimi Luonetjärvellä ja Joroisissa. Välirauhan aikana hänen komentopaikkoinaan olivat Luonetjärven varuskunta ja Kemin lentokenttä. Syksyllä 1940 Pohjanheimo aloitti ohjaajaopettajakurssin Kauhavan lentosotakoulussa, missä hän toimi lennonopettajana vuonna 1941.


title: Erkki Pohjanheimo (lentäjä)

text: Pohjanheimo oli yksi niistä kolmesta upseerista, jotka lensivät sotamarsalkka Herman Göringin lahjoittamat kolme ensimmäistä Dornier Do 17 -pommikonetta Saksasta Suomeen, Malmin kentälle 5. tammikuuta 1942. Lentoa edelsi joulukuussa 1941 alkanut koulutus Varsovassa. Tampereella suoritettujen huoltojen jälkeen koneet siirrettiin Joensuun Lintuniemeen, josta tuli sotaa käyvän Lentolaivue 46:n tukikohta. Erkki Pohjanheimo kuului tuohon laivueeseen suuren osan vuotta 1942.


title: Erkki Pohjanheimo (lentäjä)

text: Koelentäjäksi Tampereen lentovarikolle Pohjanheimo komennettiin 1.12.1942.


title: Erkki Pohjanheimo (lentäjä)

text: Pohjanheimo kuoli ollessaan koelentäjänä Tampereen lentovarikolla. Onnettomuuskone oli VL Pyry PY-37. Pohjanheimo ohjasi konetta, ja siinä oli matkustajana kuuluisiin urheilijaveljeksiin lukeutuva kapteeni Akilles Järvinen. Aki Järvinen oli omalla vastuulla mukana vapaaehtoisena matkustajana, koska Pyryä testattiin kahdella henkilöllä. Aki Järvinen ei ollut lentäjä vaan siviilissä panssaritorjuntajoukkueen johtajan tehtävistä. Onnettomuuden aikaan hän toimi tilausten tarkkailijana Härmälän lentovarikolla. Pyry syöksyi maahan Tampereen Koivistonkylässä Lempäälään johtavan tien lähistöllä. Sekä Pohjanheimo että Järvinen saivat surmansa.


title: Erkki Pohjanheimo (lentäjä)

text: Pyryn putoamispaikalle pystytettiin syyskuussa 1964 muistolaatta, joka sittemmin rakennetun marketin ja moottoritien vuoksi siirrettiin metsikköön läheiselle mäelle. Muistolaatan hankkivat Tampereen reserviupseeri- ja reservialiupseerikerhojen ilmailujaostot, Ilmavoimien varikko ja Valmetin lentokonetehdas.


title: Erkki Pohjanheimo (lentäjä)

text: Pohjanheimo haudattiin Multian sankarihautaan.


title: Erkki Pohjanheimo (lentäjä)

text: Pohjanheimon aviopuoliso oli Raili Pohjanheimo (o.s. Valkola, myöh. Kuuranne). Heidän poikansa on tv-tuottaja ja ohjaaja Erkki Pohjanheimo.


title: Eristäminen muista potilaista (psykiatria)

text: Eristämisellä muista potilaista tarkoitetaan tahdostaan riippumattomassa psykiatrisessa sairaalahoidossa tai tarkkailtavana olevan potilaan ohjaamista tai siirtämistä erilliseen, vain ulkoapäin avattavissa olevaan huoneeseen.


text:
Vuonna 2002 eduskunnan hyväksymä laki mielenterveyslain muuttamisesta määrittelee edellytykset tahdosta riippumattomassa psykiatrisessa sairaalahoidossa olevan potilaan eristämisestä muista potilaista. Eristämisen perusteena voi olla se, että potilas
ja


text: Vapaaehtoisesti sairaalassa olevaa potilasta ei siis saa eristää kuin tilapäisesti tilanteen niin välttämättä vaatiessa. Tämän jälkeen lääkärin tulee tutkia potilas mahdollisimman pian, ja mikäli edellytyksiä Mielenterveyslain mukaiseen tarkkailuun asettamiselle ei ole, on potilas päästettävä pois eristyshuoneesta. Lääkäri voi tutkimuksensa perusteella asettaa potilaan aiemmin mainittuun tarkkailuun, jonka jälkeen eristämistä voidaan tarpeen vaatiessa jatkaa.


text:
Toimenpiteen määrääminen edellyttää aina lääkärin tutkimuksensa perusteella tekemää päätöstä. Lääkärin tulee tehdä päätöksestään kirjalliset merkinnät potilaan sairauskertomukseen. Lääkärin tekemästä merkinnästä tulee käydä ilmi toimenpiteen:
Lisäksi kirjauksesta tulee käydä ilmi lääkärin nimi ja toimenpiteen suorittajan tai suorittajien nimet.


text: Psykiatrisen toimintayksikön henkilökunta ohjaa tai siirtää potilaan vain ulkoapäin avattavissa olevaan erilliseen huoneeseen tarvittaessa jopa voimakeinoja käyttäen.


text: Tämän jälkeen potilas oleskelee huoneessa, joka saattaa olla laitoksesta riippuen joko täysin kalustamaton tai siellä saattaa olla esimerkiksi lattiaan kiinnitetty sänky vuodevaatteineen, siihen asti kunnes edellytyksiä eristämiselle muista potilaista ei enää ole. Potilas saattaa joutua myös sidotuksi lepositeisiin, mikäli tilanne sitä vaatii.


text: Hoitohenkilökunnan tehtävänä on valvoa potilasta riittävästi, että tämä ei pääse vahingoittamaan itseään.


text: Lääkärin tulee käydä arvioimassa potilaan tilaa kyllin useasti eristämisen aikana. Potilaalle on mahdollisuuksien mukaan turvattava asianmukainen vaatetus, ravinto ja lämpö sekä mahdollisuus tarpeidensa suorittamiseen.


text: Potilasturvallisuuden varmistamiseksi potilaalle tulee nimetä vastuuhoitaja.


text: Eristäminen muista potilaista päättyy kun edellytyksiä eristykselle ei enää ole, yleensä siis silloin kun potilaan käytös on sellaista, että hän ei enää vaaranna itseään tai muita potilaita. Lääkäri päättää eristyksen aloittamisesta, mutta hoitohenkilökunta voi päättää sen, kun edellytyksiä ei enää ole ja ilmoittaa eristyksen loppumisesta lääkärille. Hoitohenkilökunnan tulee arvioida jatkuvasti potilaan vointia ja kertoa potilasta hoitavalle lääkärille potilaan tilan muutoksista ja mahdollisesta eristämisen edellytysten lakkaamisesta.


text: Laki mielenterveyslain muuttamisesta ja sen soveltamisohjeet sekä asetus potilaan itsemääräämisoikeuden rajoittamisen valvonnasta velvoittavat psykiatrisen toimintayksikön antamaan tiedot muista eristetyistä potilaista


text: Lisäksi, mikäli potilaan eristäminen muista kestää yli seitsemän vuorokautta, tulee hoitovastuussa olevan lääkärin laatia erillinen selvitys ELY-keskukselle niistä perusteista, joilla eristystä on jouduttu jatkamaan mainittua aikaa pidempään.


title: Gevorg VI

text: Gevorg VI (k. 9. toukokuuta 1954) toimi Armenian katolikoksena vuosina 1945–1954. Periaatteessa hänestä tuli arkkipiispana Armenian kirkon pää jo vuonna 1938 edellisen katolikoksen Khoren I:sen kuoltua, mutta tällöin kirkkoa vainottiin eikä uutta katolikosta nimitetty. Vuosia kului siten, että jopa itse Gevorgia pilkattiin ja syljettiin hänen kulkiessaan linja-autolla töihinsä, mutta 19. huhtikuuta 1945 tapahtui käänne, kun Stalin otti Gevorgin juhlallisesti vastaan ja antoi luvan kirkolle valita uuden katolikoksen, perustaa hengellisen seminaarin ja julkaista kuukausittaista lehteä. Kesäkuussa samana vuonna Gevorg valittiin yksimielisesti uudeksi katolikokseksi.


title: Gevorg VI

text: Katolikoksena Gevorg yritti parantaa armenialaisten asemaa, niin koti- kuin ulkomailla, ja yritti tuoda esille armenialaisten kokemia vääryyksiä. Neuvostohallitus ei kuitenkaan noteerannut näitä, kuten eivät länsimaatkaan. Gevorgin aikana tapahtui myös monia surullisia asioita: Grigor Valontuojan kirkko Jerevanissa purettiin, kymmenet tuhannet armenialaiset karkotettiin Pohjois-Kazakstaniin eikä katolikoksen annettu vihkiä käyttöön uutta mirhaöljyä. Ulkomailla hänen luultiin väärin olevan Neuvostohallinnon sätkynukke ja hänestä käytettiin esimerkiksi nimitystä 'punainen katolikos'.


title: Gevorg VI

text: Gevorg VI kuoli 9. toukokuuta 1954 kärsittyään sydän- ja vatsasairauksista. Häntä seurasi katolikoksena Vazgen I.


title: Tuloslaskelma

text: Tuloslaskelma on tilinpäätöksen dokumentti, joka esittää tilikaudelle kuuluvat tulot eli tuotot ja tilikaudelle kuuluvat menot eli kulut vähennyslaskumuotoisena laskelmana. Tuloslaskelmasta nähdään sekä tulojen määrä että se, mihin rahaa on kulunut. Tuloslaskelmassa on myös tilikauden tulos, joko voitto tai tappio.


title: Tuloslaskelma

text: Tuloslaskelman tehtävänä on kuvata, miten tilikauden tulos on muodostunut. Tuloslaskelma laaditaan noudattaen määrättyä tuloslaskelmakaavaa. Kaavoja on useita erilaisia ja niistä on säädetty kirjanpitoa koskevissa asetuksissa.


title: Tuloslaskelma

text: Tuloslaskelman pari on tase, joka mittaa omaisuuden ja velkojen arvoa tiettynä ajankohtana.


title: Tuloslaskelma

text: Tuloslaskelma on yksi kirjanpitolain mukaisen tilinpäätöksen neljästä osasta. Tilinpäätös muodostaa kokonaisuuden, joka tiedotetaan yrityksestä ulkopuolisille julkisena tietona ja tietojen saaja voi tehdä tiedoilla mitä haluaa. Tilinpäätös on laaja ja standardoitu tietopaketti tilinpäätöksen laatineen yrityksen taloudesta. Tilinpäätöksen neljä osaa ovat: tuloslaskelma, tase, liitetiedot ja toimintakertomus. Tilinpäätöksen toisen osan, taseen, tehtävänä on kuvata tilinpäätöspäivän taloudellista asemaa.


title: Tuloslaskelma

text: Tilinpäätökset ovat laajasti julkisia. Kaikkien osakeyhtiöiden on julkistettava tilinpäätöksensä lähettämällä siitä jäljennös Patentti- ja rekisterihallitukselle rekisteröintiä varten. Sieltä kuka tahansa voi saada jäljennöksen tilinpäätöksestä. Tilinpäätöksiä löytyy myös yritysten internet-sivuilta.


title: Tuloslaskelma

text: Kiinnostuneet tahot, kuten asiakkaat, alihankkijat, kilpailijat, verottaja ja muut viranomaiset, käyttävät tilinpäätöksiä työssään. Tilinpäätöksien tulkintaa kutsutaan tilinpäätösanalyysiksi.


title: Tuloslaskelma

text: Tuotot ovat tilikaudelle kuuluvia tuloja. Suoriteperusteisesti laadittavassa tuloslaskelmassa tulon katsotaan olevan tilikaudelle kuuluvaa tuottoa, jos suorite on luovutettu asiakkaalle tilikauden aikana. Tuotot ovat lisäys omistajien omaisuuteen.


title: Tuloslaskelma

text: Kulut ovat tilikaudelle kuuluvia menoja. Meno jaksotetaan tilikaudelle, jos menoa vastaava tulo katsotaan syntyneen tilikauden aikana eikä menon odoteta enää tulevaisuudessa kartuttavan tuloja. Tätä kutsutaan meno tulon kohdalle -periaatteeksi. Se osa menoista, joiden vastaavat tulot ovat vielä saamatta, kirjataan taseeseen aktivoiduksi odottamaan tulevaisuudessa kertyviä tuloja.


title: Tuloslaskelma

text: Tuloslaskelmalla on kaksi vaihtoehtoista kaavaa: kululajikohtainen ja toimintokohtainen tuloslaskelma. Ne on annettu kirjanpitoasetuksessa.


title: Tuloslaskelma

text:
1. LIIKEVAIHTO
2. Valmiiden ja keskeneräisten tuotteiden varastojen muutos
3. Valmistus omaan käyttöön
4. Liiketoiminnan muut tuotot
5. Materiaalit ja palvelut
6. Henkilöstökulut
7. Poistot ja arvonalentumiset
8. Liiketoiminnan muut kulut
9. LIIKEVOITTO (-TAPPIO)
10. Rahoitustuotot ja -kulut
11. VOITTO (TAPPIO) ENNEN TILINPÄÄTÖSSIIRTOJA JA VEROJA
12. Tilinpäätössiirrot
13. Tuloverot
14. Muut välittömät verot
15. TILIKAUDEN VOITTO (TAPPIO)


title: Tuloslaskelma

text:
1. LIIKEVAIHTO
2. Hankinnan ja valmistuksen kulut
3. Bruttokate
4. Myynnin ja markkinoinnin kulut
5. Hallinnon kulut
6. Liiketoiminnan muut tuotot
7. Liiketoiminnan muut kulut
8. LIIKEVOITTO (-TAPPIO)


title: Tuloslaskelma

text:
9. Rahoitustuotot ja -kulut
10. VOITTO (TAPPIO) ENNEN TILINPÄÄTÖSSIIRTOJA JA VEROJA


title: Tuloslaskelma

text:
11. Tilinpäätössiirrot
12. Tuloverot
13. Muut välittömät verot
14. TILIKAUDEN VOITTO (TAPPIO)


title: Tuloslaskelma

text: Pienet kirjanpitovelvolliset voivat halutessaan esittää ns. lyhennetyn tuloslaskelman. Siinä liikevaihto ja eräät muut erät esitetään yhteenlaskettuna eränä bruttotulos.


title: Tuloslaskelma

text: Tuloslaskelmassa esitettiin aiemmin omina erinään satunnaiset tuotot ja kulut ennen tilinpäätössiirtoja. Nämä erät on poistettu tuloslaskelmakaavoista.


title: Tuloslaskelma

text: Tuloslaskelman viimeinen rivi, tilikauden voitto tai tappio, siirretään taseeseen.


title: Pajusaari

text: Pajusaari voi tarkoittaa seuraavia asioita:


title: Analyysi

text: Analyysi tarkoittaa monimutkaisen ongelman pilkkomista pieniin, erillisiin osiin, jotka ratkaisemalla kokonaisongelma toivotaan pystyttävän ratkaisemaan. Analyysin vastakohdaksi on usein mainittu synteesi. Analyysi voi viitata erityisesti:


title: Hard-Fi

text: Hard-Fi on vuonna 2003 Stainesissä perustettu nelihenkinen indie rockia soittava brittiyhtye.


title: Sara Mella

text: Sara Johanna Mella, o.s. Peltonen (s. 4. lokakuuta 1967 Helsinki) on helmikuun 2010 alusta Nordean Suomen varatoimitusjohtaja ja vastaa tehtävässä pääkaupunkiseudun vähittäispankkitoiminnasta.


title: Sara Mella

text: Mella toimi Kustannusosakeyhtiö Otavan toimitusjohtajana huhtikuun alusta 2008 lokakuun 2009 loppuun. Hän on aiemmin työskennellyt vuodesta 1991 Nordean ja sen edeltäjien palveluksessa eri tehtävissä, ennen Otavaan siirtymistä Nordean Helsingin ydinkeskustan alueen aluejohtajana. Mella oli vuonna 1890 perustetun Otavan ensimmäinen Reenpään suvun ulkopuolelta tullut toimitusjohtaja vuoden 1892 jälkeen, jolloin johtajuus siirtyi Hannes Gebhardilta Alvar Renqvistille.


title: Sara Mella

text: Mellan syntyi toimitusjohtaja Seppo Peltosen ja asiakaspalvelupäällikkö Aila Takalan perheeseen. Hän tuli ylioppilaaksi 1987 ja ja opiskeli Tampereen yliopistossa, josta hän valmistui yhteiskuntatieteen maisteriksi 1991.


title: Suuri Suomalainen Kirjakerho

text: Suuri Suomalainen Kirjakerho Oy (SSKK) on vuonna 1968 Suomen kolmen johtavan kirjankustantamon Otavan, Tammen ja WSOY:n perustama kirjakerho, joka kuuluu Otava-konserniin.


title: Suuri Suomalainen Kirjakerho

text: Yhtiöllä oli kahdeksan kirjakerhoa, joissa jäsentalouksia oli vuoden 2005 lopussa noin 300 000. SSKK:hon on kuulunut lisäksi verkkokauppa Suuri Kuu sekä saman niminen kirjakauppaketju, jossa on viisi myymälää. Myymälät lakkautettiin vuonna 2012.


title: Suuri Suomalainen Kirjakerho

text: Syksyllä 2015 Bonnierin kirjakerhot yhdistettiin Suureen Suomalaiseen Kirjakerhoon. Kirjakerhoilla on yhteensä noin 180 000 jäsentä.


title: Suuri Suomalainen Kirjakerho

text: Suuri Suomalainen Kirjakerho myy ainoana kirjakerhona Suomessa kaikkien kustantajien kirjoja ja sillä on valikoimissa kaikki Suomessa julkaistut kirjat, yli 110 000 kirjaa.


title: Suuri Suomalainen Kirjakerho

text: SSKK myöntää vuosittain kirjallisuuspalkinnon suomalaiselle kirjailijalle.


title: Henry Parland

text: Henry George William Parland (29. heinäkuuta 1908 Viipuri, Suomen suuriruhtinaskunta – 10. marraskuuta 1930 Kaunas, Liettua) oli suomenruotsalainen runoilija ja kirjailija.


title: Henry Parland

text: Henry Parlandin vanhemmat olivat insinööri Osvald Parland ja Maria Sesemann. Hän vietti lapsuutensa Kiovassa, Pietarissa ja Karjalankannaksella, ja perheen kotikielet olivat saksa ja venäjä. Hän muutti vuonna 1920 perheineen Viipurista Kauniaisiin ja päästyään ylioppilaaksi Kauniaisten yhteiskoulusta 1927 opiskeli oikeustiedettä Helsingin yliopistossa 1927–1929. Kauniaisissa hän alkoi opetella ruotsia, jolla hän muutamaa vuotta myöhemmin kirjoitti teoksensa. Ylioppilaselämää hän vietti riehakkaasti.


title: Henry Parland

text: Keväällä 1929 Parland julkaisi esikoiskokoelmansa, mutta samana vuonna hänen oli muutettava pois Suomesta pakoon boheemielämässä aiheuttamiaan hankaluuksia. Useat hänen teoksistaan syntyivät Liettuassa, jossa hän 22-vuotiaasta alkaen oli töissä Ruotsin konsulaatin sihteerinä ja asui enonsa Vasili Sesemannin luona. Runoilijana häntä on kuvattu traagiseksi itseironikoksi, ja häntä pidetään varhaisena modernistina. Runojen ohella hän tuotti proosaa. Hänen esseensä "Modernistinen runo formalistisesta näkökulmasta" toi ensimmäisenä Suomessa esille semiotiikan, joskin se julkaistiin vasta kirjailijan kuoleman jälkeen.


title: Henry Parland

text: Parland kuoli tulirokkoon Liettuassa 1930. Hän ehti lyhyeen katkenneen elämänsä aikana julkaista vain yhden runokokoelman, "Idealrealisationin" (1929). Postuumisti on julkaistu runsaasti jäämistöstä löytynyttä materiaalia, kuten romaani "Rikki" ("Sönder").


title: Henry Parland

text: Oscar Parland oli Henryn veli. Heidän nuorempia veljiään ovat runoilija Ralf Parland ja professori Herman Parland.


title: Margarita Drobiazko

text: Margarita Aleksandrovna Drobiazko (, s. 21. joulukuuta 1971, Moskova) on liettualainen taitoluistelija. Hän muodostaa Povilas Vanagasin kanssa kuuluisan jäätanssiparin.


title: Margarita Drobiazko

text: Drobiazko ja Vanagas ovat voittaneet pronssia taitoluistelun maailman- (2000) ja Euroopan-mestaruuskilpailuissa (2000, 2006). Drobiazko ja Vanagas ovat osallistuneet viisiin talviolympialaisiin (1992, 1994, 1998, 2002, 2006).


title: Margarita Drobiazko

text: Drobiazko ja Vanagas menivät naimisiin kesäkuussa 2000.


title: Sébastien Flute

text: Sébastien Flute (s. 25. maaliskuuta 1972) on ranskalainen jousiampuja, hänen uransa huippuhetket sijoittuivat 1990-luvun alkupuolelle.


title: Sébastien Flute

text: Fluten uran suurin saavutus on yksilökilpailun olympiakulta Barcelonasta 1992. Hän osallistui vielä Atlantaan 1996, Sydneyyn 2000 ja Ateenaan 2004, jossa hän ei kuitenkaan menestynyt. Samana vuonna hän voitti myös yksilökilpailun euroopan-mestaruuden. Vuotta myöhemmin hän voitti maailmanmestaruuden joukkuekilpailusta.


title: Povilas Vanagas

text: Povilas Vanagas (s. 23. heinäkuuta 1970) on liettualainen taitoluistelija, joka on tullut maailmankuuluksi Margarita Drobiazkon jäätanssiparina.


title: Povilas Vanagas

text: Vanagas ja Drobiazko voittivat pronssia taitoluistelun maailman- (2000) ja Euroopan-mestaruuskilpailuissa (2000, 2006).


title: Povilas Vanagas

text: Vanagas ja Drobiazko ovat osallistuneet viisiin talviolympialaisiin (1992, 1994, 1998, 2002, 2006). He avioituivat kesäkuussa 2000.


title: Chairil Anwar

text: Chairil Anwar (26. heinäkuuta 1922 Medan, Pohjois-Sumatra – 28. huhtikuuta 1949) oli indonesialainen runoilija, joka kuoli 26-vuotiaana sairastettuaan kuppaa ja tuberkuloosia sekä maksakirroosia.


title: Chairil Anwar

text: Anwarin teoksiin kuuluu muiden muassa kuuluisa yksittäinen runo "Aku". Anwar kuului Angkatan '45 -nimiseen kirjalliseen liikkeeseen, jonka muita edustajia olivat Asrul Sani ja Rivai Apin.


title: Irina Nikultšina

text: Irina Nikultšina () s. 8. joulukuuta 1974, Razlog, Bulgaria) on bulgarialainen maasto- ja ampumahiihtäjä.


title: Irina Nikultšina

text: Nikultšina osallistui olympialaisten maastohiihtoon Lillehammerissa 1994 ja Naganossa 1998 sijoittuen parhaimmillaan 28:nneksi Naganon 30 kilometrillä. Hän osallistui myös Falunin MM-kilpailuihin 1993.


title: Irina Nikultšina

text: Nikultšina voitti olympiapronssia Salt Lake Citystä 2002 10 km:n takaa-ajosta. Lisäksi hän oli yhdestoista pikakilpailussa ja kuului neljänneksi sijoittuneeseen Bulgarian viestijoukkueeseen. Hän osallistui myös Torinon olympialaisiin 2006. MM-kilpailuissa hän oli Oslossa 2000 kuudes yhteislähtökilpailussa ja kymmenes pikakilpailussa sekä Oberhofissa 2004 kuudes pikakilpailussa ja yhdeksäs takaa-ajossa. EM-kilpailuissa hän sai hopeaa viestissä Langdorf-Arberseessa 2006 ja pronssia takaa-ajossa Banskossa 2007.


title: Irina Nikultšina

text: Nikultšina kilpaili maailmancupissa vuosina 1998–2007. Hän sijoittui kymmenen parhaan joukkoon ensimmäisen kerran oltuaan yhdeksäs Hochfilzenin normaalimatkalla kaudella 1999–2000. Hän sijoittui parhaimmillaan kolme kertaa kolmanneksi: Pokljukan pikakilpailussa kaudella 1999–2000 sekä Ruhpoldingin pikakilpailussa ja Salt Lake Cityn olympiapronssikilpailussa kaudella 2001–2002. Maailmancupin kokonaiskilpailussa hän oli neljästoista kaudella 1999–2000.


title: Elizabeth Wilson

text: Elizabeth Welter Wilson (4. huhtikuuta 1921 Grand Rapids, Michigan – 9. toukokuuta 2015 New Haven, Connecticut) oli yhdysvaltalainen näyttelijä. Hän syntyi Grand Rapidsissa ja opiskeli New Yorkin American Academy of Dramatic Artsissa.


title: Elizabeth Wilson

text: Wilson menestyi sekä näytelmissä että televisiossa ja valkokankaalla: hän teki Broadway-debyyttinsä vuonna 1953 ja elokuvadebyyttinsä 1955. Hänelle myönnettiin vuonna 1972 Tony-palkinto roolista näytelmässä "Sticks and Bones".


title: Elizabeth Wilson

text: Elokuvanäyttelijänä Wilson esiintyi muiden muassa "Miehuuskokeessa" (1967), "Pahan riivaamissa" (1987) ja "The Addams Family – Perhe Addamsissa" (1991). Hän oli ehdolla Bafta- ja Emmy-palkintojen saajaksi.